AKTUALIZOVANÉČistému dňu akreditácia ostáva, ministerstvo ju neodňalo

Richtera chce opozícia za rozhodnutie odvolať, verdikt považuje za neprijateľný.

GALANTA. Ministerstvo práce, sociálnych vecí a rodiny neodňalo resocializačnému stredisku Čistý deň v Galante akreditáciu na vykonávanie opatrení sociálnoprávnej ochrany detí a sociálnej kurately. Rozhodnutie ministerstva je právoplatné, stredisko tak môže ďalej pokračovať v resocializácii drogovo závislých klientov. Informoval o tom riaditeľ Čistého dňa Peter Tománek. Nezisková organizácia Čistý deň sa vzdala práva na opravný prostriedok, rozhodnutie ministerstva je tak právoplatné. "Ministerstvo nemá za preukázané také porušenia zákona, ktoré by odôvodňovali zrušenie akreditácie podľa zákona o sociálnoprávnej ochrane detí a o sociálnej kurately,“ píše sa v rozhodnutí, ktoré podpísala Nadežda Šebová, predsedníčka akreditačnej komisie. Z rozhodnutia vyplýva, že ministerstvo hodnotilo podozrenia z páchania viacerých trestných činov v akreditovanom subjekte, ako aj v rovine vykonávania opatrení sociálnoprávnej ochrany detí a sociálnej kurately. "Niektoré šetrenia ešte prebiehajú, ak poukážu na závažné pochybenia, budeme operatívne konať," povedal minister práce Ján Richter. Rozhodnutie je teda aktuálne k dnešnému dňu. "Ak budú ukončené ďalšie šetrenia, budeme o nich priebežne informovať," uviedol minister práce Richter. Situácia v Čistom dni by sa mala podľa neho došetriť do konca tohto roka. Richter nechcel priamo odpovedať, či vyjadrenia chovancov pre médiá, ktoré naznačovali možné zneužívanie v centre, považuje za pravdivé alebo nie. Tvrdí, že v tejto situácii nezohráva úlohu politika, ale predstaviteľa správneho orgánu. "A ten rešpektuje doterajšie rozhodnutia súdov a orgánov činných v trestnom konaní," uviedol. Svedectvami z médií sa má podľa neho zaoberať polícia. Odobrať centru akreditáciu odporučila rezortu jeho akreditačná komisia. Ako sa rezort pozerá na to, že rozhodol inak, ako odporúčala jeho akreditačná komisia? „V tom konkrétnom čase generálna prokuratúra povedala, že ide obnovovať viaceré konania. Nový impulz bol aj zo strany prezidenta policajného zboru," povedal Richter. Zakladateľka Čistého dňa Zuzana Tománková Miková napriek priaznivému rozhodnutiu ministerstva pripúšťa, že stredisko svoju činnosť skončí. "Nech by sme robili akokoľvek svedomite, nech by sme robili akokoľvek odborne, nemôžeme v budúcnosti vylúčiť ďalšie takéto útoky,“ povedala. Tománkovci sú presvedčení, že blog poslankyne Natálie Blahovej, ktorý kauzu Čistý deň spustil, bol dopredu detailne pripravenou akciou. Resocializačné stredisko je momentálne v útlme, nových klientov neprijíma. V súčasnosti má 31 klientov, pred polrokom ich malo viac ako 40. Opozičné strany SaS a OĽaNO-NOVA budú v reakcii na rozhodnutie iniciovať mimoriadnu schôdzu s cieľom vysloviť nedôveru ministrovi Richterovi. "Na Slovensku existuje zariadenie, v ktorom je štátom tolerované a zakrývané týranie detí, ich bitie, sexuálne zneužívanie a znásilňovanie. Napriek tomu, aké hrôzy boli popísané a medializované a celá krajina mohla v priamom prenose počuť, čo sa tam dialo, akreditácia ostáva," povedal Sulík. Podľa jeho slov SaS a OĽaNO-NOVA chcú, aby sa rodičia nemuseli báť o svoje deti, ak ich zveria profesionálom, a ak ich deti zídu na šikmú cestu, aby sa dovolali pomoci. Predsedníčka poslaneckého klubu SaS Natália Blahová tvrdí, že nič absurdnejšie a zhýralejšie si nevie predstaviť, než keď ministerstvo práce, sociálnych vecí a rodiny prikrýva zneužívanie detí. "Je to svedectvom, ako sa štát vzdáva ochrany svojich detí. Zasadíme sa preto všetkými silami o to, aby bol Richter odvolaný pre jeho neschopnosť zabrániť takýmto situáciám," odkázala. Zariadenie Čistý deň čelilo viacerým podozreniam zo zneužívania chovancov. Ministerstvo práce v reakcii na zverejnenie kauzy poslankyňou za SaS Natáliou Blahovou začalo v zariadení v spolupráci s Generálnou prokuratúrou SR kontrolu. Polícia zriadila pre vyšetrovanie prípadu šesťčlenný vyšetrovací tím. Zariadenie nie je štátne, no má akreditáciu ministerstva. Akreditačná komisia odporučila ministerstvu, aby Čistému dňu akreditáciu odobralo pre nedostatky, ktoré boli v stredisku v minulosti zistené. Zariadenie vo svojej poslednej správe kritizovala aj ombudsmanka Jana Dubovcová, podľa ktorej zlyhal celý sociálny systém. Do resocializačného zariadenia napríklad boli podľa nej prideľované aj také deti, ktoré neboli závislé od drog. Poslanecký prieskum tiež podľa opozície ukázal, že v oblasti ochrany práv detí "tam dochádza k opakovanému zlyhaniu". Vedenie Čistého dňa obvinenia odmietlo.


Obvinili muža, ktorý útočil na autobusovej stanici

BRATISLAVA. Obvineniam z prečinu výtržníctva čelí 26-ročný Ján z okresu Poltár. Začiatkom júna na bratislavskej autobusovej stanici bezdôvodne napadol ženu. Útočníka našli aj vďaka informáciám od občanov. Ako agentúru SITA informoval bratislavský policajný hovorca Michal Szeiff, vtedy ešte neznámy muž vyšiel spoza autobusu a bez predchádzajúcej komunikácie udrel do tváre ženu na nástupišti. Po útoku ju museli ošetriť. Páchateľa zachytili kamery a polícia sa na verejnosť obrátila so žiadosťou o jeho stotožnenie. Aj tieto informácie pomohli, aby páchateľ skončil v rukách polície. Násilnej trestnej činnosti sa dopustil aj v minulosti. Vyšetrovateľ spracoval aj podnet na jeho vzatie do väzby.


Opozičné strany sa dohodli na spoločnom postupe do župných volieb

k detailom zmluvy sa lídri KDH, Obyčajných a SaS vyjadrovať nechceli.

BRATISLAVA. Richard Sulík (SaS), Igor Matovič (OĽaNO-NOVA) a Alojz Hlina (KDH) sa dohodli na spoločnom postupe v jesenných voľbách do vyšších územných celkov (VÚC). Píše o tom portál hnonline.sk. Predsedovia opozičných strán podľa jeho informácií vo štvrtok potvrdili spoločný postup svojimi podpismi a ich spolupráca pred krajskými voľbami tak dostala oficiálnu formu. Ako uvádza portál Hospodárskych novín (HN), k detailom zmluvy sa lídri troch strán vyjadrovať nechceli. "Sú tam určité nastavenia, ktoré sú dôležité pre zmluvu a v priebehu najbližšieho obdobia povieme viac," povedal Hlina. Podľa portálu proces nastavovania spolupráce však ešte nie je kompletný. Krajské štruktúry dostali 15 dní na vyjadrenie, v ktorých regiónoch budú ochotné spolupracovať. "Nepredpokladám, že by do toho masívne nešli. Podľa našich predbežných informácií väčšina krajov s nami pôjde, ale je to čisto na nich," uviedol pre HN Matovič. Podľa týchto informácií kresťanskí demokrati zrejme nepodporia Juraja Drobu (SaS), ktorý kandiduje na post predsedu Bratislavského samosprávneho kraja. Dohoda sa nerodila ľahko a začiatkom mája sa strany pri vyjednávaniach zasekli. Problémom mal byť pomer rozdelenia počtu poslancov na kandidátkach. "KDH nesúhlasilo, aby bol zakotvený priamo v zmluve. Či odtiaľ napokon vypadol, zástupcovia jednotlivých subjektov konkretizovať nechceli," uvádza portál HN.


Parlament chce upraviť inštitút justičných čakateľov, novelu posunul do druhého čítania

BRATISLAVA. Inštitút justičných čakateľov sa má nanovo upraviť. Poslanci Národnej rady vo štvrtok posunuli do druhého čítania novelu zákona o sudcoch a prísediacich. Justiční čakatelia majú čiastočne nahradiť sudcov odchádzajúcich do dôchodku. Zmeny sa majú dotknúť aj výberového konania na funkciu justičného čakateľa. Zároveň sa má vďaka novele zvýšiť poplatok pre školiteľa justičných čakateľov. Ministerstvo chce tak zabezpečiť dostatočné množstvo vhodných adeptov adekvátne pripravených na odborné justičné skúšky a hromadné výberové konania. Tí môžu podľa rezortu nahradiť odchádzajúcich sudcov. Príplatok pre školiteľa sa má podľa návrhu zvýšiť z 30 eur mesačne na 100 eur mesačne. Doterajšia suma príplatku nie je podľa rezortu spravodlivosti adekvátna ani motivačná vzhľadom na rozsah agendy, ktorú školiteľ rieši. Návrh upravuje aj predpoklady a požiadavky na vymenovanie do funkcie justičného čakateľa. Novou právnou úpravou sa má v nadväznosti na požiadavky zabezpečiť dostatočné množstvo vhodných adeptov adekvátne pripravených na odborné justičné skúšky a hromadné výberové konania. Tí môžu podľa rezortu nahradiť odchádzajúcich sudcov. Ministerstvo tiež navrhuje komplexný spôsob úpravy výberového konania na funkciu justičného čakateľa. Zmeny majú garantovať transparentnosť a objektivitu výberových konaní a následne tiež kvalitu vybraných uchádzačov.


Útoky na severe Burkiny Faso pripravili o život päť ľudí

OUAGADOUGOOU. Životy štyroch vojakov vládnej armády a jedného policajta si vyžiadali útoky, ku ktorým došlo v sobotu v dvoch lokalitách na severe afrického štátu Burkina Faso. Zranenia utrpelo 11 ôsob. Agentúra AFP s odvolaním sa na vyhlásenie ozbrojených síl informovala, že terčom útokov, označených za teroristické, boli vojenské jednotky v lokalitách Bahn (provincia Loroum) a Yense (provincia Yatenga). Útoky sa odohrali v takmer rovnakom čase - okolo 03.00 h miestneho času. Armáda uviedla, že bezpečnostným silám sa podarilo útok odraziť ešte pred príchodom posíl. AFP dodala, že až do roku 2015 bola západoafrická Burkina Faso ušetrená násilností, aké zasiahli Mali a potom aj Niger, s ktorými susedí na severe. Džihádisti, napojení na teroristickú sieť al-Káida či na Islamský štát, však po roku 2015 začali prenikať do severných oblastí Burkiny Faso a potom ohrozovať aj južné a západné hranice tejto vnútrozemskej krajiny. V útokoch s použitím partizánskej taktiky boja, pri výbuchoch nastražených cestných mín a samovražedných atentátoch prišlo odvtedy o život takmer 600 ľudí, uviedla AFP. Aktivisti však uvádzajú vyšší počet obetí - do tisíc, pričom upozorňujú, že takéto útoky sú v Burkine Faso prakticky na dennom poriadku. Armádne a bezpečnostné sily Burkiny Faso majú zlý výstroj a nedostatočný výcvik a už v minulosti preukázali, že nedokážu zastaviť rastúce násilie. V Burkine Faso je dislokovaných aj 200 francúzskych vojakov. Francúzsko sa v západnej a strednej Afrike podieľa aj na operácii Barkhane. Ide o najväčšiu vojenskú misiu Francúzska v zámorí a jej hlavnou úlohou je boj proti extrémistickým skupinám v africkom regióne Sahel (patria sem krajiny ako Burkina Faso, Čad, Mali, Mauritánia a Niger).


Kvôli výrobe elektroáut prepustí Volkswagen desaťtisíce ľudí

Elektromobil pozostáva z menšieho počtu súčiastok ako klasické auto.

WOLFSBURG. Prestavba Volkswagenu na produkciu výrazne väčšieho podielu áut s čistým elektrickým pohonom prinesie zrušenie desiatok tisíc pracovných miest. Informuje o tom dnešné vydanie nemeckého denníka Frankfurter Allgemeine Zeitung i jeho portál FAZ.net. "Nepôjde o zrušenie pár stoviek pracovných pozícií," uviedol v rozhovore pre denník člen správnej rady koncernu a základného závodu vo Wolfsburgu pre personalistiku Karlheinz Blessing. Dodal, že "v priebehu rokov zaniknú v závodoch koncernu na celom svete pracovné miesta, ktorých počet bude vyjadrený päťmiestnym číslom". Autá s elektrickým motorom budú pozostávať z menšieho počtu komponentov ako súčasné vozidlá so spaľovacím motorom. "Budeme na to potrebovať menej ľudí," dodal manažér. K tomu by podľa neho došlo aj bez škandálu dieselgate. Avšak, teraz je tlak, aby sa urobili účinné opatrenia, všeobecne väčší. Blessing zopakoval prísľub správnej rady, že VW nebude prepúšťať pracovníkov pre nadbytočnosť. Počet zamestnancov však bude klesať. Pre e-autá nebudú určité komponenty vôbec potrebné. Je teda len otázkou času, kedy sa dopyt po nich začne znižovať, povedal Blessing a dodal: "Keď sa prispôsobíme novej situácii, budú mať pracovné miesta zabezpečenú budúcnosť." Už niekoľko týždňov sa vo VW sporia predstavitelia zamestnancov a správna rada o organizačnú prestavbu koncernu a tiež o dôsledkoch zvyšovania podielu e-áut v jeho celkovej produkcii na pracovné miesta. Šéf závodnej rady Bernd Osterloh naliehal v rozhovore pre FAZ na to, aby sa batérie do áut s elektrickým pohonom vyrábali v Nemecku.


Irán začal každoročné manévre v Hormuzskom prielive

Vvičenia nezahŕňajú iránske elitné Revolučné gardy.

TEHERÁN. Iránske námorné sily začali svoje každoročné manévre neďaleko Hormuzského prielivu, strategickej námornej cesty vedúcej do Perzského zálivu. Ide o prvé takéto vojenské cvičenia od nástupu vlády nového prezidenta USA Donalda Trumpa. Iránska štátna televízia citovala vyjadrenie veliteľa námorných síl admirála Habíbolláha Sajjarího o tom, že manévre budú prebiehať v oblasti dvoch miliónov štvorcových kilometrov v Ománskom zálive a Indickom oceáne neďaleko uvedeného prielivu. Hormuzský prieliv, cez ktorý prechádza takmer tretina svetovej ťažby ropy vyvážanej po mori, sa už v minulosti stal miestom konfrontácií medzi Spojenými štátmi a Iránom. Súčasné cvičenia však nezahŕňajú iránske elitné Revolučné gardy, polovojenské jednotky, ktorým americké námorné sily často vyčítajú obťažujúce vystupovanie voči ich plavidlám. Piata flotila námorných síl USA, ktorá má veliteľstvo v Bahrajne v Perzskom zálive, sa k záležitosti zatiaľ nevyjadrila.


Argentínska vláda poslala 2000 policajtov na raziu do slumu v Buenos Aires

Polícia zatkla 15 údajných dílerov drog a skonfiškovala viacero zbraní.

BUENOS AIRES. Vyše 2000 argentínskych policajtov a ďalších príslušníkov bezpečnostných zložiek podniklo v piatok obrovskú raziu v jednom z najnebezpečnejších slumov hlavného mesta Buenos Aires. Informovala o tom argentínska ministerka pre bezpečnosť Patricia Bullrichová. Ministerka uviedla, že pri piatkovej razii v slume 1-11-14 na okraji Buenos Aires zhabali vyše 500 kilogramov marihuany, 50 kilogramov kokaínu a tisíce dávok drogy podobnej cracku. Polícia takisto zatkla 15 údajných dílerov drog a skonfiškovala viacero zbraní. Obchodníci s drogami čoraz viac využívajú argentínske cesty a prístavy ako trasy na pašovanie kokaínu a iných drog smerujúcich do Spojených štátov, Európy a ďalších častí sveta. Prezident Mauricio Macri tento týždeň predložil správu, podľa ktorej sa v Argentíne zvýšila konzumácia drog.


Pre krízu v austrálskej vládnej strane odložili zasadanie parlamentu

Premiér Malcolm Turnbull čelí výzvam na odstúpenie z konzervatívneho krídla jeho strany.

CANBERRA. Austrálsky parlament odložil zasadanie Snemovne reprezentantov na neskorší termín v snahe vyriešiť krízu vo vládnej strane. Premiér Malcolm Turnbull už niekoľko dní bojuje o udržanie si svojej pozície, zatiaľ čo niektorí z jeho kolegov sa usilujú ho nahradiť. O odložení zasadania parlamentu hlasovali poslanci v pomere 70:68, pričom hlasovanie sprevádzalo pokrikovanie ako "ste hanba" z radov opozície. Zasadanie dolnej komory parlamentu odložili do 10. septembra. Predtým ako došlo k odloženiu traja ministri Mathias Cormann, Michaelia Cash a Mitch Fifield Turnbullovi povedali, že stratil vládnu podporu, a preto by sa medzi poslancami vládnej Liberálnej strany Austrálie mala konať voľba nového lídra. To je pre pre premiéra, ktorý čelí výzvam na odstúpenie z konzervatívneho krídla jeho strany, ďalšou ranou a môže byť problémom pre jeho zotrvanie vo funkcii. Bývalý minister vnútra Peter Dutton vo štvrtok uviedol, že chce, aby poslanci strany zvolili nového premiéra. Podľa miestnych médií sa o Turnbullovu funkciu uchádzajú viacerí ministri vrátane ministra financií Scotta Morrisona. Turnbull sa vyjadril, že v piatok plánuje usporiadať stretnutie strany, ak to väčšina poslancov zo strany bude chcieť. Ak by počas stretnutia vyzvali na ďalšie hlasovanie o vedení, skončil by v parlamente. To by viedlo k doplňovacím voľbách a vládu by to mohlo stáť jej tesnú väčšinu v parlamente alebo podnietiť jeho nástupcu zvolať všeobecné voľby. Premiér v utorok prežil vnútrostranícke hlasovanie o dôvere. Po ňom však viacero ministrov rezignovalo na svoju funkciu. Podľa opozičného lídra Billa Shortena Austrália už "nemá funkčnú vládu". Informácie pochádzajú z agentúry AP a webstránky www.bbc.com.


Slovenky nekládli Rusku žiadny odpor, jednoznačne prehrali v boji o druhé miesto

Slovenské volejbalistky neuhrali ani set.

/Zápas trval 66 minút/ Rozhodovali: Simonovská (ČH), Marques Ferreira (Portug.) Slovensko: Koseková, Palgutová, Pencová, Herelová, Radosová, Kostelanská, libero Španková (Hudecová, Kijaková, Ovečková). Tréner: M. Fenoglio. Rusko: Jefimovová, Korolevová, Gončarovová, Starcevová, Voronkovová, Parubecová, libero Galkinová (Kurilová, Romanovová, Lazarevová, Lazarenková). Tréner: V. Pankov. BRATISLAVA. Slovenské volejbalové reprezentantky prehrali vo štvrtkovom záverečnom vystúpení v D-skupine majstrovstiev Európy s Ruskami 0:3. V tabuľke obsadili tretie miesto a v nedeľňajšom osemfinále sa na bratislavskom Zimnom štadióne Ondreja Nepelu stretnú s Taliankami. Favoritky z Ruska začali zostra päťbodovou šnúrou, potom sa síce presadili už aj Slovenky, ale dominanciu súperiek nezastavili. Rozdiel sa neustále zvyšoval a Rusky veľmi rýchlo viedli už 14:3. V ďalšom priebehu sa domáce hráčky zapisovali na ukazovateľ skóre častejšie a znížili na 10:18, no Rusky ich bližšie nepustili a úvodné dejstvo doviedli do hladkého konca 25:14 zo svojho pohľadu. V druhom sete sa obraz hry príliš nezmenil, favorizované družstvo sa opäť rýchlo dostalo do trháku. Slovenky sa nedokázali presadiť cez bloky vysokých súperiek a zaostávali už 7:15. Domácim volejbalistkám chýbala na zdramatizovanie duelu dlhšia bodová séria, nedočkali sa jej však ani v tomto dejstve, ktoré prehrali ešte výraznejšie 9:25. Slovenky nestrácali bojovnosť ani v treťom sete a dokázali zachrániť aj ťažké lopty, ale dlhodobo nemohli odolávať tvrdému tlaku súperiek, ktoré naďalej kráčali za suverénnym víťazstvom. O prevahu neprišli ani s blížiacim sa záverom a tretí set vyhrali pomerom 25:12.


Predaj modelov SUV značky BMW v júli výrazne vzrástol

MNÍCHOV. Nemecký koncern BMW zvýšil odbyt svojich vozidiel vďaka novým modelom SUV. Až 46 percent predaných áut bolo práve SUV. V utorok o tom informovalo vedenie automobilky. Podiel áut s hybridným pohonom však klesol. Koncern zvýšil dodávky vozidiel na trh v júli na 183.500. Výsledok sa dosiahol vďaka rastu odbytu na čínskom trhu, ktorý vzrástol o 16 percent. V Nemecku zaznamenal prírastok 28 percent. Nečakane vzrástol aj záujem o elektrický model i3, ktorý ešte donedávna stál mimo záujmu kupujúcich. V Spojených štátoch sa zvýšil záujem oň takmer o 5 percent. Predaj modelu Mini na celom svete zaznamenal mierny pokles. Odbyt vozidiel koncernu s modelmi Mini a Rolls-Royce v tomto roku vzrástol o 0,9 percentaa na vyše 1,4 milióna. Predaj modelu SUV v júli vzrástol automobilke BMW o vyše 25 percent. Z tohto modelového radu príde na trh v novembri ešte X6. Väčšinu vozidiel SUV vyrába bavorská automobilka v americkom závode v Spartanburgu. Podľa vedenia firmy by mal byť predaj jej áut v tomto roku mierne vyšší než vlani.


Irán zadržal v Hormuzskom prielive dva ropné tankery, jeden z nich už prepustil

BRATISLAVA. Irán v piatok zadržal v Hormuzskom prielive dva ropné tankery. Jeden z nich plával pod britskou vlajkou a druhý pod vlajkou Libérie. Oznámil to britský minister zahraničia Jeremy Hunt. Podľa neho boli medzi posádkami tankerov ľudia rôznych národností, Briti však nie. Britská lodná spoločnosť NorbulkShipping aj polooficiálna agentúra Fars neskôr informovali, že druhý z tankerov bol prepustený. Podľa firmy ide o tanker Mesdar. Fars napísala, že už opustil iránskej výsostné vody. Hunt potvrdil skoršie oznámenie Iránu, ktorý uviedol, že zadržal tanker plávajúci pod britskou vlajkou, pretože porušil medzinárodné predpisy v prielive a ignoroval niekoľko varovaní. "Som veľmi znepokojený zadržaním dvoch plavidiel iránskymi úradmi v Hormuzskom prielive," povedal minister Hunt. Dodal, že zvoláva rokovanie výboru pre krízové situácie COBRA, ktorý sa poradí, ako zabezpečiť prepustenie zadržaných plavidiel. Ich zadržanie Hunt označil za "neprijateľné". "Je absolútne kľúčové, aby bola v oblasti dodržiavaná sloboda námorného pohybu a aby všetky lode tam mohli voľne preplávať," povedal Hunt. Neskôr Hunt podľa televízie Sky News varoval pred dôsledkami, ak Irán plavidlá neprepustí. Dodal však, že neuvažuje o vojenských riešeniach. Iránska televízia v piatok informovala, že iránske revolučné gardy zadržali tanker Stena Impero a donútili ho doplávať do iránskeho prístavu. Podľa revolučných gárd plavidlo "nerešpektovalo medzinárodné námorné právo" a nereagovalo na výzvy iránskych gárd. Podľa britských zdrojov pláva tanker s 23-členou posádkou pod britskou vlajkou a prevádzkuje ho švédska spoločnosť Stena Bulka. Namierené mal do Saudskej Arábie. Okolo zadržania druhého tankera panovali nejasnosti. Neskôr sa ukázalo, že bol zadržaný len krátko. Teherán najprv poprel, že bol zadržaný aj druhý tanker. Ide zjavne o tanker Mesdar prevádzkovaný britskou firmou a plávajúci pod vlajkou Libérie, ktorého prepustenie medzitým potvrdil britský prevádzkovateľ. Na palubu tankera Mesdar, ktorý sa vydal smerom k Iránu, vstúpili ozbrojení muži, ale teraz už pokračuje v plavbe. Podľa agentúry Fars bol upozornený, aby dodržiaval pravidlá týkajúce sa životného prostredia. Americký prezident Donald Trump po incidente poznamenal, že Irán robí len problémy. Zároveň ale vyjadril nádej, že z mŕtveho bodu vo vzťahoch s Iránom sa časom nájde východisko. Informácia o zadržaní tankerov prišla práve v deň, keď Gibraltáru súd predĺžil termín zadržiavania iránskeho ropného tankera na britskom zámorskom území Gibraltár až do 15. augusta. Iránsky tanker Grace 1 tam bol zadržaný 4. júla s podozrením, že vezie ropu do Sýrie, čo úrady vyhodnotili ako porušenie protisýrskych sankcií Európskej únie. Iránci zadržanie svojho tankera Gibraltárom označujú za pirátstvo. Tvrdia, že ropa nebola určená pre Sýriu, ale pre inú krajinu vo východnom Stredomorí, a že Irán nie je členom EÚ, teda nie je viazaný jej sankciami. Teherán už skôr pohrozil odvetnými opatreniami za zadržanie svojho tankera. V nedeľu zadržali iránske revolučné gardy v Hormuzskom prielive tanker Riah prevádzkovaný zrejme firmou zo Spojených arabských emirátov (SAE). Podľa Teheránu tak urobili preto, že viezol milión litrov "pašovaného paliva" od iránskych pašerákov určeného zahraničným zákazníkom. V Hormuzskom prielive v posledných týždňoch rastie napätie kvôli vzťahom USA a Iránu zostreným pre iránsky jadrový program a americké protiiránske sankcie. Situáciu zhoršilo nedávne vyslanie amerických posíl a bojových lietadiel do Perzského zálivu, niekoľko incidentov so zapálenými tankermi, z ktorých USA obvinili Irán, a zostrelenie amerického dronu Teheránom minulý mesiac. Irán tvrdí, že dron bol nad jeho územím.


Rúhání žiada od USA ospravedlnenie. Rokovať bude, len ak prestanú s nátlakom

Washington tlačí na dovozcov, aby prestali nakupovať ropu od Teheránu.

ŽENEVA. Irán je ochotný rokovať s Amerikou len pod podmienkou, že Spojené štáty prestanú vytvárať nátlak a ospravedlnia sa. V stredu to vyhlásil iránsky prezident Hasan Rúhání, ktorého citovali štátne médiá a následne i agentúra Reuters. Ceny ropy dosiahli od novembra vrchol v utorok - po tom, čo Washington v pondelok oznámil, že na budúci týždeň prestanú platiť všetky výnimky zo zákazu dovozu iránskej ropy, postihnutej sankciami. Výnimku malo udelenú niekoľko štátov. Washington takto tlačí na dovozcov, aby prestali nakupovať ropu od Teheránu, a naďalej obmedzuje jej globálne dodávky. "Vždy sme boli priaznivcom rokovania a diplomacie, a rovnako sme boli aj priaznivcom vojny a obrany. Rokovanie je možné iba vtedy, ak prestane všetok nátlak, ak sa ospravedlnia za svoje protiprávne kroky a zavládne vzájomná úcta," uviedol iránsky prezident Rúhání. Biely dom v pondelok oznámil, že americký prezident Donald Trump nepredĺži výnimku na zákaz dovozu iránskej ropy, ktorú Washington v novembri 2018 udelil ôsmim krajinám. Biely dom vo vyhlásení uviedol, že cieľom tohto rozhodnutia je "znížiť vývoz iránskej ropy na nulu a pripraviť tak Teherán o hlavný zdroj jeho príjmov". Hoci Washington pôvodne udelil výnimku na zákaz dovozu iránskej ropy ôsmim krajinám, Taliansko, Grécko a Taiwan už medzitým prestali iránsku ropu dovážať. Výnimka sa tak v praxi naďalej týka len Japonska, Južnej Kórey, Turecka, Číny a Indie, pričom jej platnosť by sa mala skončiť 2. mája. Európska únia vyjadrila v utorok poľutovanie nad pondelkovým rozhodnutím USA nepredĺžiť výnimku na zákaz dovozu iránskej ropy pre osem krajín. Zároveň upozornila na to, že tento krok môže ešte viac podkopať historickú jadrovú dohodu s Iránom z roku 2015.


Súd vzal do väzby štyroch obvinených z členstva v drogovom gangu

BANSKÁ BYSTRICA. Sudca pre prípravné konanie na pracovisku Špecializovaného trestného súdu (ŠTS) v Banskej Bystrici dnes vzal do väzby štvoricu mužov, obvinených za členstvo v zločineckej skupine a za drogy. Súd vyhovel prokurátorovi, ktorý väzbu požadoval z obavy, že by mohli v trestnej činnosti pokračovať, ovplyvňovať svedkov a vyhýbať sa trestnému stíhaniu. Pre SITA to uviedla hovorkyňa súdu Katarína Kudjáková. Uznesenie o väzbe nie je právoplatné, obvinení sa vyjadria v zákonnej lehote. Obvinenie a aktuálna väzba štvorice nadväzuje na akciu Venal 3, pri ktorej Národná kriminálna agentúra (NAKA) vo štvrtok 30. mája zadržala viaceré osoby. Prokurátor dal návrh na vzatie do väzby piatich mužov a 31. mája ich sudca zobral do väzby. Medzi nimi bol aj jeden bývalý policajt, jeden aktívny policajt a jeden príslušník Kriminálneho úradu finančnej správy. Všetkých stíhajú za založenie zločineckej skupiny a za drogovú trestnú činnosť.Akcia Venal 3 nadviazala na podobnú akciu NAKA z decembra minulého roku v Trnavskom a Bratislavskom kraji. Podľa informácií z polície zločinecká skupina pôsobila najmä v Seredi, Galante, Trnave, Nitre a v ich širšom okolí. Skupina sa zaoberala výrobou a distribúciou pervitínu, ale obchodovala aj s kokaínom.Obvineným hrozia tresty odňatia slobody na 20 až 25 rokov alebo doživotie.


Slovenskú žalobu na kvóty napadol generálny advokát súdu EÚ

Európska komisia zatiaľ posunula do ďalšej fázy konanie proti Česku, Maďarsku a Poľsku.

LUXEMBURG. Generálny advokát Európskeho súdneho dvoru Yves Bot v stredu súdu navrhol, aby zamietol žaloby Slovenska a Maďarska na mechanizmus prerozdeľovania žiadateľov o azyl podľa kvót. Podľa Bota mechanizmus, ktorý bol prijatý v septembri 2015 proti vôli Slovenska, Maďarska, ale aj Česka, primerane prispel k tomu, že Grécko a Taliansko mohli čeliť dôsledkom migračnej krízy. Generálny advokát sa domnieva, že malá účinnosť opatrení je daná okrem iného čiastočným či úplným nedodržiavaním napadnutého rozhodnutia niektorými členskými štátmi únie, vrátane Slovenska a Maďarska. Únijný súd sa pri konečnom rozhodovaní odporúčaním advokáta riadiť môže, ale tiež nemusí. Európska komisia zatiaľ posunula do ďalšej fázy konanie proti Česku, Maďarsku a Poľsku kvôli tomu, že tieto krajiny nedodržiavajú svoje právne povinnosti v súvislosti s programom stanovených kvót. Novinárom to v stredu oznámil eurokomisár pre vnútorné záležitosti Dimitris Avramopulos. Komisia v stredu do Prahy, Varšavy a Budapešti zaslala takzvané "odôvodnené stanoviská" a dala krajinám mesiac na reakciu. Do druhej fázy sa tak dostalo konanie, ktoré následne môže - ak komisia odpovede nedostane alebo ak poskytnuté vyjadrenia nebudú uspokojivé - skončiť žalobou. Rovnako, ako slovenská a maďarská žaloba, aj táto by skončila na únijnom súde. Európsky súdny dvor by potom mohol rozhodnúť o jednorazovej pokute či opakovanom penále.


Kampaň, ktorá mala ovplyvniť americké voľby, nariadil Putin

Americké tajné služby vo svojej správe uvádzajú, že Moskva sa pokúšala ovplyvniť výsledok prezidentských volieb.

WASHINGTON. Kampaň, ktorá mala ovplyvniť minuloročné prezidentské voľby v Spojených štátoch, nariadil ruský prezident Vladimir Putin. Jej cieľom bolo podkopať demokratický proces v krajine a pošpiniť demokratickú kandidátku na prezidenta Hillary Clintonovú. K tomuto hodnotenie dospeli americké tajné služby v správe o ruskom zasahovaní do amerických volieb, ktorej odtajnené časti dnes zverejnili. Moskva doteraz obvinenia z ovplyvňovania amerických volieb popierala."Vyhodnotili sme, že Putin a ruská vláda dávali jasnú prednosť novozvolenému prezidentovi Trumpovi, " píše sa v správe tajných služieb USA. "Taktiež sme vyhodnotili, že Putin a ruská vláda sa usilovali pomôcť zvolenému prezidentovi Trumpovi v jeho šanciach na zvolenie, ak to bude možné, tým, že zdiskreditujú ministerku Clintonovú, " píše sa rovnako v úvode správy. Tajné služby zároveň dodávajú, že konkrétne s týmto úsudkom súhlasia všetky tri agentúry - Ústredná spravodajská služba (CIA), Federálny úrad pre vyšetrovanie (FBI) i (Národná bezpečnostná agentúra) NSA. Americké tajné služby v správe ďalej uvádzajú, že množstvo ruských aktivít bolo v poslednej dobe oveľa väčšie ako v predchádzajúcej dobe. "Ruské spravodajské služby podnikli kybernetické operácie proti cieľom spojeným s prezidentskými voľbami v roku 2016. Boli medzi nimi ciele spojené s oboma hlavnými politickými stranami, " píše sa v správe.Tajné služby USA už skôr uviedli, že hakerské útoky, ktoré zasiahli do amerických prezidentských volieb, posvätilo ruské vedenie. Rusi podľa šéfov tajných služieb tiež šírili falošné informácie na sociálnych sieťach a na internete, aby vyvolali zmätok a pochybnosti, a oslabili tak Západ. Časť správy o ruskom zasahovaní do amerických volieb bola odtajnená krátko po stretnutia Donalda Trumpa s predstaviteľmi tajných služieb. Trump po stretnutí uviedol, že žiadne hakerské útoky z Ruska, Číny či odinakiaľ nijako neovplyvnil výsledok prezidentských volieb v Spojených štátoch.Moskva dôsledne popiera všetky obvinenia, že by sa za pomoci počítačových pirátov a krádežou elektronických dokumentov pokúšala ovplyvniť minuloročné americké prezidentské voľby v prospech súpera demokratickej kandidátky Hillary Clintonovej.


K úsporám v druhom pilieri sa má dostať viac ľudí, ale až budúci rok

Richter navrhuje znížiť hranicu, od ktorej sa budú môcť ľudia rozhodovať o použití úspor.

BRATISLAVA. Podmienky programového výberu úspor z 2. piliera sa majú upraviť. Sociálny výbor odobril novelu zákona o starobnom dôchodkovom sporení. Poslanci budú o nej rokovať na schôdzi, ktorá štartuje dnes. Rezort práce v novele navrhuje, aby sa znížila hranica, od ktorej sa ľudia budú môcť slobodne rozhodovať o použití svojich nasporených peňazí. Jedinou podmienkou je, že súčet súm všetkých dôchodkových dávok vyplácaných z prvého piliera, prípadných výsluhových dôchodkov policajtov a vojakov, dôchodku z cudziny a sumy doživotného dôchodku z druhého piliera bude vyšší ako priemerný mesačný starobný dôchodok z prvého piliera, na ktorý vznikol nárok od 1. januára 2004. V súčasnosti ide o sumu 425 eur. Minister práce Ján Richter (Smer) túto hranicu označil za kompromisné riešenie, na ktorom sa dohodli lídri všetkých koaličných strán. "Ak sme tímoví hráči v politike, a ja sa za neho považujem, tak to budeme rešpektovať," povedal Richter. Zároveň je presvedčený, že vláda v minulom volebnom období urobila "dobrú robotu", čo sa týka 2. piliera. "Opravili a nastavili sme viaceré veci, ktoré boli nezmyselne od začiatku pripravené," skonštatoval Richter. Výhrady k úprave programového výberu majú však životné poisťovne, ktoré sú do systému výplaty úspor zapojené. "Životné poisťovne prirodzene protestujú, predpokladám ale, že nebudú reagovať odchodom z tejto činnosti, pretože budúcnosť do istej miery hrá aj pre nich, vzhľadom na prostriedky, s ktorými budú hospodáriť," očakáva Richter. Výhrady k zmenám v 2. pilieri mal na výbore koaličný poslanec Jozef Burian (Smer). Povedal, že nemá problém s tým, že sa zníži čiastka, pri ktorej môže byť programový výber, i keď to považuje za diskutabilnú tému. "Mám skôr problém s tým, že tú časť nákladov, ktoré súvisia s anuitami, zaplatia ľudia, ktorí majú priemerný a podpriemerný dôchodok. A tých je v tomto systéme viac ako dve tretiny," ozrejmil Burian. Vyčíslil, že v súčasnosti je asi tretina sporiteľov, ktorí budú mať vyšší dôchodok. "Všetky náklady súvisiace s výplatou dôchodkov zaplatia ľudia, ktorí majú relatívne nízke dôchodky. Ak ich zaplatia, tak budú mať ešte nižšie anuity. Novela, ktorú sme pripravili, hovorí o tom, že aj ľudia, ktorí majú nadpriemerný dôchodok, musia si 50 % tejto anuity zakúpiť. To znamená, že každý sa podieľa na nákladoch anuít. Ak sa nebudú podieľať títo ľudia, ktorí sa vyviažu, tak celú ťarchu nákladov znesú chudobní ľudia," tvrdí Burian, ktorý v minulom volebnom období bol ako štátny tajomník pri zmenách v 2. pilieri. Dodal, že to, či podporí novelu v parlamente, bude záležať od toho, ako bude vyzerať návrh zákona. Úpravu programového výberu podporil ale opozičný poslanec Jozef Mihál (nezaradený). "Súčasný zákon, ktorý chceme zmeniť, je neprijateľný pre väčšinu sporiteľov, pretože viac ako polovica, ktorí sú už dnes v dôchodkovom veku, neprijímajú ponuky od životných poisťovní, pretože sú slabé a radšej sa rozhodli našetrené peniaze nechať ďalej na dôchodkových účtoch a čakajú, či sa zákon zmení," tvrdí. Podľa neho navrhované zmeny vyvinú tlak na konkurenčné životné poisťovne, aby zvážili ponuku, ktorú dávajú sporiteľom, aby bola atraktívnejšia. "Som rád, že Most-Híd si presadil túto agendu vo vládnej koalícii. Prichádza otázka, čo s ústavným zákonom na ochranu dôchodkového systému, o ktorom sme sa sporili v minulom volebnom období. Možno, že teraz je čas na to, aby sme prijali konsenzus a takýto zákon konečne spoločne prijali," dodal Mihál. Novela zákona mala pôvodne nadobudnúť účinnosť od mája tohto roka, sociálny výbor ale schválil pozmeňujúci návrh Ľubomíra Vážneho (Smer), ktorým sa má posunúť na 1. februára 2018. Sociálna poisťovňa totiž bude musieť zapracovať prijaté zmeny do informačných systémov.


V minulok roku poskytlo Slovensko pomoc 36 obetiam obchodovania s ľuďmi

Najviac ženských obetí pochádzalo opäť z Košického kraja, najviac mužských obetí bolo z Banskobystrického kraja.

BRATISLAVA. Slovensko poskytlo vlani podporu a ochranu celkovo 36 obetiam obchodovania s ľuďmi. Informovalo o tom ministerstvo vnútra. Pomoc štát poskytuje prostredníctvom špecializovaného programu. V roku 2016 starostlivosť zabezpečovali dve mimovládne a jedna medzinárodná organizácia. V roku 2016 bolo do špecializovaného programu zaradených celkom 21 osôb. Ďalšie sa v programe nachádzali z predošlých rokov, uviedla Michaela Paulenová z tlačového odboru kancelárie ministra vnútra. Údaje pochádzajú zo štatistík rezortného Informačného centra na boj proti obchodovaniu s ľuďmi. Vlani pritom o polovicu poklesol počet ženských obetí. Do programu boli zaradené iba štyri. Zvyšné štyri pätiny tvorili mužské obete. Ich počet (17) sa v porovnaní s rokom 2015 nezmenil. Najviac ženských obetí (tri) pochádzalo opäť z Košického kraja, najviac mužských obetí (štyri) bolo z Banskobystrického kraja. Celkovo bola z Banskobystrického a Košického kraja takmer polovica (desať) obetí. Podľa Paulenovej ide o dlhodobo pretrvávajúci jav. Ministerstvo sa preto bude aj naďalej zameriavať pri preventívnych aktivitách na centrálnu časť a východ republiky. Najviac mužských obetí (11) bolo obchodovaných za účelom nútenej práce. Z tohto množstva boli tri deti. Pri ženských obetiach prevládalo sexuálne vykorisťovanie (2). Zvyšné dve ženy boli obeťami nútenej práce a núteného sobáša. "Viac ako polovica obetí bola vykorisťovaná v Spojenom kráľovstve Veľkej Británie a Severného Írska," doplnila Paulenová.


Šesť opitých detí v bezvedomí priviezli do Detskej nemocnice

BRATISLAVA. Na urgentnom príjme Detskej fakultnej nemocnice s poliklinikou (DFNsP) Bratislava skončilo počas prvých prázdninových hodín šesť opitých detí. Štyroch chlapcov a dve dievčatá, vo veku od 13 do 17 rokov, museli priviezť sanitkou, všetci maloletí boli v dôsledku otravy alkoholom v bezvedomí. "Prvým prípadom sa lekári zaoberali už v predpoludňajších hodinách, ostatné opité deti doviezli vo večerných a nočných hodinách," informovala hovorkyňa DFNsP Dana Kamenická. Pacienti prichádzali nezávisle od seba - z rôznych podujatí a akcií. "Jedno dieťa intoxikované alkoholom s kombináciou viacerých látok - drog a liekov, ktoré ovplyvňujú vedomie, museli hospitalizovať," uviedla hovorkyňa najväčšej detskej nemocnice na Slovensku. Ostatné deti dostali detoxikačnú a infúznu liečbu s diagnostikou, lekári im podľa potreby tiež ošetrili rany, ktoré utrpeli v dôsledku zníženej koordinácie, ovplyvnenej požitím alkoholu. "Zdravotný stav jedného z detí si vyžiadal aj psychiatrické vyšetrenie a ďalšieho akútne gynekologické vyšetrenie," pokračovala Kamenická vo vymenovaní starostlivosti, ktorú si vyžiadali prípady. Tými sa okrem lekárov začala zaoberať aj polícia. Celkovo počas víkendu ošetrili lekári na urgentnom príjme DFNsP Bratislava 500 detí, ktoré najčastejšie trápili tráviace ťažkosti, alergické reakcie, poštípanie hmyzom a úrazy. Z nich najčastejšie úrazy hlavy a rúk. V súvislosti s letom a možnými rizikami spomínajú lekári aj nepravidelnosť v stravovaní - deti častejšie konzumujú ťažké grilované jedlá alebo jedlá, ktoré si nosia so sebou. "Pokiaľ takéto jedlo nie je počas výletu alebo cesty aktívne chladené, treba ho rýchlo skonzumovať alebo ho vôbec nejesť," upozornila Kamenická.


PODCAST KLIKKlik: Ako chce Huawei prežiť obchodnú vojnu

Komentovaný prehľad technologických správ.

Každú sobotu ráno výber najdôležitejších technologických správ týždňa e-mailom. Prihláste sa zadarmo na odber newslettra: sme.sk/klikmail Rozoberáme novú vlnu vojny o technologický sektor. USA zakázali domácim firmám obchodovať s čínskou firmou Huawei. Tá ostáva odrezaná od kľúčových komponentov a licencií pre využívanie softvéru aj budúcu výrobu. Ak sa v prechodnom období Čína a USA nedohodnú, firma môže mať pomerne veľké ťažkosti. Otázkou je, ako bude reagovať Čína. Krajina môže skomplikovať výrobu prakticky všetkým americkým technologickým firmám, alebo obmedziť vývoz kľúčových surovín. Rozbehnutie 5G sietí môže znížiť presnosť predpovedí počasia. Nové siete budú totiž fungovať blízko spektra, ktoré meteorológovia používajú na meranie výskytu vodnej pary. Ak sa potvrdia obavy meteorologických organizácií a telekomunikačné veže budú znižovať presnosť meraní, predpovede sa môžu vrátiť na úroveň spred desiatok rokov. (Wired) Reportéri NY Times testovali Google Duplex. Zistili, že Google sa spolieha najmä na ľudských operátorov, ktorí volajú do reštaurácií a robia rezervácie. Pritom spoločnosť predstavovala pred rokom Duplex ako revolučnú technológiu postavenú na umelej inteligencii.   Treba však dodať, že keď jednu z mála rezervácií, pri ktorých to testovali urobila umelá inteligencia, aj čašník, ktorý prijímal rezerváciu potvrdil, že keby nevedel, že ide o robota, ani by to nerozoznal. Umelá inteligencia sa nenechala vyviesť opakovanými otázkami a celý telefonát prebehol bez problémov. NYT má na svojom webe celý záznam hovoru.  (NY Times)  Ako postaviť inteligentný podnik. S Martinom Jesným z Revue priemyslu sme rozoberali tému budovania inteligentných podnikov. Pre niektoré firmy, ako napríklad noviny je digitálna transformácia pomerne priamočiary (aj keď nie jednoduchý a bezbolestný) proces. Stačí im digitalizovať celý produkt, zbierať dáta a budovať nástroje na ich vyhodnocovanie. Pre výrobné fabriky je ten proces rádovo komplikovanejší. Musia pochopiť kde a ako vstavať do výrobného procesu inteligenciu a často ju zaviesť pri plnej výrobe. Martin Jesný vysvetľuje, ako vyzerajú dnes vyzerajú inteligentné firmy a fabriky, a ako digitálne dáta menia priemysel. Google bude počas tohtoročného leta aktualizovať snímky slovenských ulíc do svojej služby Street View. Okrem záberov z ciest prostredníctvom automobilov Google Street View bude aktualizovať aj zábery z miest, kde sa s autami dostať nedá. (SME Tech)   Nová kryptomena od Facebooku je o krok bližšie k nám. Vo Švajčiarsku zaregistrovala sociálna sieť fintech spoločnosť venujúcu sa blockchainu, platbám, dátovej analytike a investovaniu. (Reuters)   Finále Game of Thrones bolo najpozeranejšou časťou seriálu v histórii HBO. (Bloomberg)   Ak premýšľate, aké fantasy seriály pozerať ďalej, lebo Game of Thrones už skončilo a vy ste ho už videli trikrát dokola, mnoho médií prinieslo svoje zoznamy. Najčastejšie sa skloňujú seriály Magicians, West World alebo American Gods. (BuzzFeed, CNET, The Guardian)   A keby to nestačilo, tak vznikol aj zoznam fantasy seriálov, ktoré budú veľmi výpravné, ešte stále sa natáčajú a ich producenti hovorili o Game of Thrones ako inšpirácii – Zaklínač, Temné hmoty alebo Pán Prsteňov. (Variety)   Spotify začalo beta testovať svojho hlasového asistenta určeného pre vodičov. Zariadenie stačí zastrčiť do 12-voltovej autonabíjačky, má jednoduchý displej a niekoľko tlačidiel. (Spotify)   Internet prehovoril a film Sonic podľa rovnomennej videohry sa dostane do kín až vo februári 2020. Režisér filmu to ohlásil cez svoj Twitter. Po zverejnení prvej ukážky sa zdvihla vlna nevôle fanúšikov ohľadom grafickej podoby postavičky Sonic. Aktuálne ju prerábajú, aby sa viac podobala na videohernú predlohu. (The Verge)   Amazon pracuje na hlasovom asistentovi, ktorý by mal by rozoznávať ľudské emócie. Pôjde o zariadenie, ktoré budú nosiť ľudia na rukách ako hodinky. (Bloomberg)  GDPR má jeden rok, Politico mapuje, čo sa dosiahlo, aké pokuty sa udelili a celkový prínos regulácie. (Politico)  Napíšte nám na klik@sme.sk, prípadne do skupiny na Facebooku. Môžete nás tiež podporiť kúpou predplatného. Všetky podcasty SME nájdete na odkaze podcasty.sme.sk. SME každý pracovný deň ráno vydáva denný spravodajský podcast Dobré ráno, ktorý ponúka prehľad najdôležitejších správ dňa. Zoom je denný vedecký podcast denníka SME a Rádia_FM. Každý deň správy zo sveta vedy, vedeckých osobností a ďalších objavov. Klik je týždenný podcast, komentovaný prehľad technologických správ, o udalostiach, ktoré sa udiali vo svete IT, médií a sociálnych sietí. Index je týždenný podcast denníka SME o ekonomike a podnikaní na Slovensku a vo svete. Prehľad dôležitých správ a zaujímavé rozhovory s podnikateľmi, analytikmi a ďalšími hosťami. Za volantom je podcast o autách a automobilovom priemysle - novinky, správy, testy automobilov aj situácie z ciest. Vychádza každý piatok. Podcast Tech_FM, ktorý vzniká v spolupráci s Rádio_FM, sa venuje dvom vedeckým alebo technologickým správam týždňa. Podcast Dejiny vzniká v spolupráci s magazínom Historická revue. Moderuje ho Jaro Valent a vychádza každú nedeľu. Všesvet je cestovateľský podcast, ktorý moderujú Naďa Hubočan a Tina Hamárová. Vychádza každý utorok. Diskutovať o podcastoch môžete s nami vo facebookovej skupine: Podcastový klub denníka SME. Nových členov schvaľujeme zvyčajne pár minút po prihlásení. Ak máte záujem o reklamný spot v podcastoch alebo inú spoluprácu, napíšte nám na podcasty@sme.sk, pošleme vám cenovú ponuku.


Rast aktivity súkromného sektora eurozóny sa zrýchlil

Ide o najväčší index nákupných manažérov za posledných šesť rokov.

BRUSEL. Tempo rastu aktivity v súkromnom sektore eurozóny sa v apríli zrýchlilo a o niečo viac, ako naznačil predbežný odhad. Vyplýva to zo spresnených údajov spoločnosti IHS Markit. Podľa najnovšieho prieskumu sa kombinovaný index nákupných manažérov (PMI) zo súkromného sektora eurozóny v apríli zvýšil na 56,8 bodu z 56,4 bodu v marci a je najväčší za šesť rokov. Aprílový PMI je tiež väčší ako 56,7 bodu, ktoré dosiahol pri prvom odhade. Hodnota indexu sa opäť viac vzdialila od zlomovej hranice 50 bodov, ktorá oddeľuje pokles aktivity v danom odvetví od jej expanzie. PMI súkromného sektora eurozóny sa drží nad touto hranicou už 46 mesiacov v rade. Motorom rastu súkromného sektora eurozóny bolo aj v apríli zrýchlenie aktivity oboch kľúčových sektorov - služieb aj výroby. Okrem toho všetky veľké ekonomiky eurozóny zaznamenali aj v apríli rast aktivity v súkromnom sektore. PMI dominantného sektora služieb v eurozóne, ktorý napovedá, ako sa bude vyvíjať situácia v celej škále firiem, od veľkých bánk po malé reštaurácie a opravovne, sa v apríli zvýšil na 56,4 bodu z 56 bodov v marci. Jeho spresnená hodnota tiež prekonala rýchly odhad, podľa ktorého mal dosiahnuť 54,2 bodu. Aj PMI výrobného sektora eurozóny minulý mesiac vzrástol na 56,7 bodu z 56,2 bodu v marci. Tento výsledok mierne zaostal za rýchlym odhadom, podľa ktorého mal aprílový PMI dosiahnuť 56,8 bodu. Hlavný ekonóm IHS Markit Chris Williamson vzhľadom na aprílové výsledky odhaduje, že ekonomika menového bloku by v tomto 2. štvrťroku mohla zrýchliť a vzrásť o 0,7 % v porovnaní s predchádzajúcim kvartálom, keď jej výkon stúpol o 0,5 %.


Danko: Formulácie o otváraní listov boli nešťastné

Predseda parlamentu Andrej Danko sa znovu zastal kancelára parlamentu Daniela Guspana.

BRATISLAVA. V národnej rade nikto neprikázal otvárať listy s hanlivým obsahom, šlo len o nešťastné formulácie v nariadení kancelárie parlamentu, tvrdí predseda parlamentu a líder SNS Andrej Danko. „Ak je na obálke listu napísané hrubé slovo, nikto zo zamestnancov si nevezme na tričko, že pošle zásielku, ktorá môže obsahovať rádioaktívny materiál alebo inú látku,“ povedal Danko Reagoval tak na kauzu, ktorú otvoril líder OĽaNO-NOVA Igor Matovič keď minulý týždeň vyhlásil, že Danko prikázal zamestnancom parlamentnej podateľne, aby otvárali listy adresované poslancom v prípade, že ich posiela anonym alebo fyzická osoba.Ak v liste nájdu vulgarizmy či dehonestujúci obsah, majú príkaz korešpondenciu poslancovi neodovzdať, tri mesiace archivovať a potom skartovať. Opozícia sa ho preto vo štvrtok pokúsila neúspešne odvolať. Danko potom vyhlásil, že po opozícii umožní, aby si listy otvárala sama. „Tým poslancom, ktorí tvrdia, že sú ochotní navliecť si skafander, okuliare a ísť na otváranie takýchto listových zásielok, tak im umožníme, aby sa na tom zúčastnili,“ povedal Danko. Takisto vyzval opozičných poslancov nech si založia vlastný P.O.Box, keď neveria „ženičkám, ktoré pracujú v parlamente“. Matovič novinárom poskytol rozhodnutie kancelára parlamentu Daniela Guspana zo 7. apríla 2017, ktoré obsahuje spomínané pokyny pre pracovníkov podateľne. Listy sa však mali otvárať aj mesiace predtým. Danko sa v televíznej relácii Guspana znovu zastal a odvolať sa ho nechystá. "Na takéto rozhodnutie potrebujem relevantné podklady. Ak bude čokoľvek preukázané, budem bezodkladne konať," povedal Danko.


Pri útoku na dve dediny v Mali zahynulo najmenej 41 ľudí

K zodpovednosti za útok sa nikto neprihlásil.

BAMAKO. Najmenej 41 ľudí zahynulo pri útoku neznámych ozbrojencov na dve dediny obývané príslušníkmi lovecko-roľníckeho etnika Dogonov, ku ktorému došlo v pondelok v strednej časti Mali. Informovala o tom v utorok agentúra DPA s odvolaním sa na zdroje z prostredia armády. K zodpovednosti za útok sa nikto neprihlásil, avšak v Mali došlo tohto roku k viacerým potýčkam medzi Dogonmi moslimským kmeňom Fulanov. Terčom pondelňajších útokov boli dediny Ganfafani a Yoro ležiace neďaleko hraníc s Burkinou Faso. Pokojné spolunažívanie medzi oboma zmienenými etnikami narušil vzostup islamských extrémistov, ku ktorému došlo v Mali v posledných rokoch. Členovia kmeňa Dogonov obviňujú Fulanov z podpory džihádistov. Dogoni podľa Fulani zase podporujú ťaženie malijskej armády voči extrémistom.


STĹPČEK MARTINY CHUDEJNažívanie v centre si vyberá daň

Ľuďom, mladým či skúseným, sa dnes vyčíta, že sa spolu málo rozprávajú. Výskumy ukazujú, že bežný človek doma vo svojej rodine hovorí len sedem minút denne – Ahoj, čo bolo v škole? Nič. Ako sa máš? Dobre. Ideš jesť? Áno. Podstatná časť komunikácie sa dnes presunula do virtuálnej reality. A bez mobilu sa dnes cítime ako bez ruky, respektíve hlasiviek. Aj preto majú niektoré reštaurácie, kaviarne či vinárne pri vstupe cedule s nápisom Nemáme wi-fi, rozprávajte sa medzi sebou. Lenže aj čas v podnikoch chcú Bratislavčanom okresať. Zmenou otváracích hodín. Pritom práve v nich sa najčastejšie rozprávajú, združujú a zaujímajú o jeden druhého. Tvárou v tvár. Určite je nepríjemné, keď príde človek uťahaný z práce, chce sa vyspať, ale pre hluk z podniku pod jeho oknami nemôže. Rovnako však môže byť pre niekoho frustrujúce, keď príde do centra za zábavou a zistí, že v ňom skapal pes. Faktom však je, že tí, ktorí bývajú v centre, nemôžu očakávať výhody vidieka. To nejde. Tak ako tiché bývanie na periférii prináša daň v dochádzaní, nažívanie v centre zase ruch.Treba si len vybrať.


Bezpečnostná rada OSN odsúdila poslednú skúšku rakiet KĽDR

Severokórejci vyhlásili, že strela je schopná niesť veľkú jadrovú hlavicu.

NEW YORK. Bezpečnostná rada Organizácie Spojených národov (BR OSN) v pondelok jednomyseľne odsúdila ostatnú balistickú skúšku Severnej Kórey a varovala pred novými sankciami voči Pchjongjangu. Vo svojom vyhlásení 15-členná BR OSN požaduje, aby už KĽDR neuskutočnila žiadne podobné testy. Severná Kórea predtým oznámila, že strela, ktorú v nedeľu otestovala, predstavuje nový typ balistickej rakety schopnej niesť veľkú jadrovú hlavicu. Strela letela 787 kilometrov, pričom dosiahla výšku 2111 kilometrov a následne dopadla do mora západne od Japonska, informovala v noci na utorok spravodajská stanica BBC. Juhokórejská armáda uviedla, že tieto tvrdenia svojho suseda nedokáže ešte potvrdiť. Soul však oznámil, že severokórejské strely sa javia ako schopné opustiť a znovu vstúpiť do atmosféry, čo je kľúčové pre vývoj interkontinentálnych balistických striel (ICBM), informovala juhokórejská tlačová agentúra Jonhap. BR OSN ďalej požaduje, aby Severná Kórea "bezodkladne preukázala úprimnú snahu o jadrové odzbrojenie prostredníctvom konkrétnych krokov". KĽDR napriek šiestim súborom sankcií uvaleným od roku 2006 zo strany medzinárodného spoločenstva vyvíja jadrové aj balistické zbrane a uskutočnila už päť jadrových skúšok.


Čína spustila "božie oko", najväčší teleskop na svete

Základným cieľom teleskopu FAST je odhaľovať zákonitosti vývoja vesmíru.

PEKING. Čína uviedla do prevádzky najväčší teleskop na svete, ktorý bude pomáhať pri výskume vesmíru, vrátane pátrania po prípadných mimozemských civilizáciách. Obrovské zariadenie s tanierovou anténou s priemerom 500 metrov vybudovali v priebehu piatich rokov v provincii Kuej-čou na juhozápade krajiny. Projekt si vyžiadal náklady asi 180 miliónov dolárov. Teleskop FAST (skratka anglického názvu Five-hundred-meter Aperture Spherical Telescope), ktorý začal pracovať v nedeľu, bude podľa čínskych astronómov pátrať po gravitačných vlnách, zisťovať rádiové emisie z hviezd a galaxií a tiež registrovať signály, ktoré by mohli pochádzať od mimozemského inteligentného života. Očakáva sa, že objavia tisíce nových galaxií. Reflektor parabolickej antény teleskopu sa skladá z 4 450 panelov trojuholníkového tvaru, kvôli ktorému dostal prezývku "božie oko". "Základným cieľom teleskopu FAST je odhaľovať zákonitosti vývoja vesmíru," uviedol v čínskej verejnoprávnej televízii CCTV vedec Čchien Lej z Národného astronomického observatória Čínskej akadémie vied. Počas nedávneho testu zaznamenal teleskop rádiové signály z galaxie vzdialenej 1 351 svetelných rokov od Zeme, uviedla CCTV. Agentúra Nová Čína zasa informovala, že teleskop FAST je dvakrát citlivejší ako teleskop Arecibo v Portoriku, ktorý má priemer 305 metrov a z ktorého v roku 1974 odoslali prvé rádiové posolstvo ľudstva do vesmíru. Krajina investuje do svojho ambiciózneho vesmírneho programu  obrovské finančné prostriedky. V roku 2003 sa stala po niekdajšom Sovietskom zväze a po Spojených štátoch len treťou krajinou na svete, ktorá vlastnými silami dostala na obežnú dráhu človeka. Čína  tvrdí, že jej vesmírny program má výlučne mierové účely. Americký rezort obrany však uviedol, že Peking vyvíja aktivity, ktorými chce "v krízových situáciách predísť nepriateľským útokom za použitia zariadení umiestnených vo vesmíre", napísala agentúra Reuters.


Čína sprísnila kontrolu hraníc so Severnou Kóreou

Čína pozastavila dovoz uhlia zo Severnej Kórey po zvyšok roka.

PEKING. Čínski predstavitelia informovali Washington, že sprísnili kontrolu hraníc so Severnou Kóreou v rámci sankcií OSN, ktoré majú zabrániť Pchjongjangu v jadrových a raketových skúškach. Informovala o tom v piatok tlačová agentúra AP. Námestníčka amerického ministra zahraničných vecí pre východnú Áziu Susan Thorntonová v piatok reportérom v Pekingu povedala, že Čína si čoraz viac uvedomuje naliehavosť potreby vyvinúť nátlak na Severnú Kóreu a zastaviť jej testovanie raketových striel a jadrových bômb. Podľa jej slov čínski predstavitelia uviedli, že posilnili stráženie samotných hraníc i hraničné a colné kontroly na priechodoch. Čína tiež oznámila pozastavenie dovozu uhlia zo Severnej Kórey po zvyšok roka, ale bola veľmi vágna, čo sa týka ďalších krokov, ktorými zvýši svoj tlak na Pchjongjang ako jeho najvýznamnejší obchodný i diplomatický partner.


Putin a Trump sa zrejme po prvý raz osobne stretnú na júlovom summite G20

KRASNODAR. Ruský prezident Vladimir Putin a americký prezident Donald Trump sa zrejme po prvý raz osobne stretnú na júlovom summite G20 v Nemecku. Ruský minister zahraničných vecí Sergej Lavrov v stredu večer uviedol, že by "pravdepodobne nebolo správne", ak by na tomto podujatí spolu nehovorili. Lavrov na tlačovej konferencii s nemeckým rezortným kolegom Sigmarom Gabrielom v juhoruskom meste Krasnodar povedal, že nemá čo dodať k mediálnym dohadom o plánoch na oficiálnu bilaterálnu schôdzku oboch prezidentom na summite v Hamburgu. Ten sa bude konať 7.-8. júla a zúčastnia sa na ňom Putin i Trump. "Predpokladáme, že ku kontaktu dôjde, keďže obaja prezidenti budú v rovnakom čase v jednom meste, v jednej budove, v jednej miestnosti," citovala Lavrova agentúra Reuters. Podľa šéfa ruskej diplomacie sa na takýchto podujatiach už tradične skrížia cesty lídrov. "Pravdepodobne by nebolo správne, ak by sa nemohli porozprávať... o mnohých záležitostiach," konštatoval Lavrov s tým, že je osobitne dôležité, aby Trump a Putin mali príležitosť hovoriť o konflikte v Sýrii a snahách nájsť jeho mierové riešenie. Lavrov dodal, že je potrebné usilovať sa o "normalizáciu" dialógu medzi Moskvou a Washingtonom.


Vianočné tipy: Ako má vyzerať dobrý tablet?

Najlacnejší kúpite už za pár desiatok eur, na tie najlepšie si pripravte rovno niekoľko stoviek.

Pred kúpou tabletu si dobre premyslite, či sa bude používať na multimédiá, hranie hier, alebo ho využijete ako pracovnú pomôcku. Najlacnejší tablet si kúpite za približne 50 eur. Pripravte sa na lacnú plastovú konštrukciu, priemerný dizajn a displej, ktorý vás vráti o pár rokov dozadu. Lacný tablet nemusí byť vždy dobrý nápad, hlavne ak by sa mal dostať do rúk technologického nadšenca. Ich výkon je totiž dostačujúci len na nenáročného úlohy, prezeranie webových stránok, komunikáciu a prípadne hranie graficky nenáročných hier. Nepotešia ani ako multimediálne centrá a kvôli slabým batériám budú mať problém vydržať trochu dlhší let alebo cestu z Bratislavy do Košíc. Od známych značiek si najlacnejší tablet kúpite za približne 75 eur. Vyrába ho Lenovo a je rovnako nepoužiteľný ako neznačkový zvyšok. Na dobrý tablet si pripravte dvojnásobok financií. Napríklad Asus ZenPad 8 za 140 eur už má 8-palcový displej, 2 gigabajty operačnej pamäte, 16-gigabajtové dátové úložisko a výrobca ho dokonca vybavil systémom Android vo verzii 6.0. V prvom rade má mať odolné telo a displej s ochranným sklom. Je výrazne väčší ako smartfón a preto by ste mali na jeho konštrukciu klásť ešte vyššie nároky. Hardvér si vyberajte podľa toho, na čo ho budete väčšinu času používať. Je totiž zbytočné investovať do najdrahšieho tabletu, ak bude fungovať len ako občasný prehliadač internetových stránok. Dobrý tablet musí mať minimálne 4-jadrový procesor, výnimkou sú iPady s vlastnými čipmi. Tie síce papierovo za Androidovou konkurenciou zaostávajú, no v skutočnosti patria výkonom medzi špičku. Operačná pamäť s kapacitou 2 gigabajty je rozumné minimum, ktoré by ste mali vyžadovať za každých okolností. Hráčov by mala zaujímať aj grafická časť čipu a kapacita dátového úložiska. Hlavne v prípade tabletov od Apple si ich pamäť žiadnou kartou nerozšírite. Pritom niektoré moderné hry vám v zariadení zaberú aj viac ako dva gigabajty pamäti a ani pri Androide ich na kartu často neprenesiete. Výber operačného systému nepodceňujte, neskôr ho už nevymeníte. Ponuka je dostatočná v oboch prípadoch, aj keď cenovo dostupné tablety kúpite len so systémom od Google. Majitelia iPhonov pravdepodobne siahnu po iPade, majitelia smartfónov so systémom Android pri ňom zostanú aj v prípade tabletov. Pri výbere tabletu si dobre zistite, ako sa výrobca stavia k aktualizáciám systému. Najlacnejšie modely môžu výrobcovia nechať napospas starým verziám systému. A bez dôležitých aktualizácií bude vaše zariadenie vystavené bezpečnostným chybám a časom vám nemusia fungovať najnovšie verzie obľúbených aplikácií a hier. Príkladom v tomto smere je spoločnosť Apple, ktorá ponúka aktualizácie aj na už dávno nepredávané modely tabletov. Pri veľmi obľúbených modeloch vám môže pomôcť aj komunita, ktorá svojpomocne vytvára sotvérová aktualizácie. Ich inštalácia ale nie je najjednoduchšia a nikto vám nezaručí, že si kvôli nečakanej chybe úplne nezablokujete svoj tablet. Ako vyzerá najlacnejší tablet, ktorý odporúčame? Veľmi pekne a dokonca má aj dobre vybraný hardvér. Najslabším článkom je jedine displej, ktorý má pri 8-palcovej uhlopriečke len HD rozlíšenie 1280 x 800 bodov. Výkon vás pri bežnej práci obmedzovať nebude, aj keď tablet v testoch samozrejme zaostáva. Našťastie použitý 4-jadrový čip MediaTek MTK8163 nie je starý a poradí si aj s náročnejšími aplikáciami. Milým prekvapením je operačný systém Android vo verzii 6.0, spolu s dvoma gigabajtami operačnej pamäti stačí aj pre aktívnejších používateľov. Škoda len, že sa výrobca stále snaží systém rozšíriť o svoju grafickú nadstavbu a množstvo zbytočných aplikácií. Pripravte sa aj na kúpu pamäťovej karty, teda ak chcete tablet využiť aj ako multimediálne zariadenie. Jeho dátové úložisko s kapacitou 16 gigabajtov totiž zaplníte pomerne rýchlo. + dobrý hardvér, pekný dizajn- len HD rozlíšenieCena: 145 eur (pozri a porovnaj aktuálne ceny) TIP: Pozri si odborné recenzie na tablet Asus ZenPad 8. Kvalitné kovové materiály, pekný dizajn a vysoký výkon. Tablet od spoločnosti Huawei je presnou ukážkou toho, ako by mal vyzerať cenovo dostupný tablet s Androidom. Navyše firma si zaň nepýta veľa peňazí, keďže základný 8-palcový Wi-Fi model s kapacitou 16 gigabajtov si kúpite už za menej ako 240 eur. Huawei svoje zariadenia vybavuje vlastnými čipmi, použitý Kirin 930 má 8 jadier a veľmi dobrú grafickú časť Mali-T628. Ešte tento mesiac začne firme predávať nový model s označením MediaPad M3, pri ktorom si budete musieť priplatiť necelú stovku navyše. Novinka je ale výrazne výkonnejšia, keďže má nový čip Kirin 950, dostala displej s ešte vyšším rozlíšením a aj tá základná verzia má 32 gigabajtové dátové úložisko. Vo verzii s LTE modemom dokonca plnohodnotne nahradí aj smartfón. + dizajn, dobrý výkon, Full HD rozlíšenie- nemá NFC, chýba USB 3.0Cena: od 237 eur (pozri a porovnaj aktuálne ceny) TIP: Pozri si odborné recenzie na tablet Huawei MediaPad M2 8.0. Jeden z mála tabletov, vybavených veľkým, 10,1 palcovým IPS displejom s vysokým rozlíšením 2560 x 1600 bodov. Oproti zvyšným modelom na trhu má netradičný dizajn, vrátane integrovaného stojana. Ergonómia používania je mierne odlišná od klasických tabletov kvôli valcovitému podstavcu. Pri cene 339 eur nečakajte ten najvýkonnejší hardvér, našťastie zvolený kompromis neobmedzí ani náročnejších hráčov. Čip Snapdragon 652 má osem jadier, grafickú časť Adreno 510 a spolu s operačnou pamäťou o kapacite 3 gigabajty a systémom Android 6.0 je tablet svižný nielen pri bežnej práci, ale pri náročných aplikáciách a hraní graficky náročnejších hier. Lenovo ponúka aj drahšiu „Pro“ verziu tabletu, vybavenú procesorom od Intelu, 4 gigabajtami operačnej pamäte a veľkým, 64 gigabajtovým úložiskom. + dobrý hardvér, 32 GB pamäť, QHD displej- netradičný dizajnCena: 339 eur (pozri a porovnaj aktuálne ceny) Najväčší konkurent spoločnosti Apple sa pri prémiových tabletoch veľmi nesnaží, svoj model Galaxy Tab S2 predáva už skoro rok a pol. Na druhú stranu, s ohľadom na súčasnú ponuku výraznú zmenu ani nepotrebuje. Má 8-jadrový čip s výkonnou grafickou časťou, dostatok pamäti a hlavne vynikajúci Super AMOLED displej s vysokým rozlíšením 1536 x 2048 bodov. Samsung má v ponuke niekoľko verzií modelu S2. Líšia sa veľkosťou displeja (8 palcov alebo 9,7 palcov) a prítomnosťou LTE modemu. V tej najvyššej výbave tablet kúpite približne za 560 eur. Galaxy Tab S2 je jeden z dizajnovo najkrajších tabletov na trhu, hlavne v malej, 8-palcovej verzii pôsobí veľmi elegantne. + dizajn, vysoký výkon, špičkový displej- vyššia cenaCena: od 388 eur TIP: Pozri si odborné recenzie a ceny na tablet Samsung Galaxy Tab S2 8.0 a Samsung Galaxy Tab S2 9.7. Tenké kovové telo, vysoký výkon a špeciálny displej s True Tone technológiou, ktorá vďaka štvorkanálovým senzorom okolitého osvetlenia automaticky prispôsobuje farby a intenzitu displeja podľa okolitých svetelných podmienok. V základnej, 32-gigabajtovej verzii zaň zaplatíte 679 eur, pričom pre bežné používanie je rozumnejšou voľbou 128-gigabajtová verzia za 789 eur. Hardvér vás papierovými parametrami neohúri, veď má len 2-jadrový čip a dva gigabajty operačnej pamäti. V testoch výkonu sa mu darí vynikajúco a neexistuje hra, ktorá by bola pre tablet nezvládnuteľná. Ak nepotrebujete používať dotykové pero, je dobrou voľbou aj o trochu menej výkonný iPad Air 2, ktorý stojí 429 eur. Firma má v ponuke aj väčšiu, 12,9-palcovú verziu tabletu, pri ktorej začína cena na sume 889 eur pri 32-gigabajtovej Wi-Fi verzii. Ten je určený skôr pre kreatívnych jedincov, ale s doplnkovou klávesnicou dokáže v určitých situáciách nahradiť aj pracovných notebook. + výkon, dizajn, špičkový displej- vysoká cenaCena: od 679 eur (pozri a porovnaj aktuálne ceny) TIP: Pozri si odborné recenzie na tablet iPad Pro 9.7.


Trnava po zlom výkone nestačila na Zlaté Moravce, Nitra neudržala vedenie proti Trenčínu

Fortuna liga (1 - 6)

Fortuna liga (7 - 12)

Hamšík v Číne

Premier League

La Liga

Bundesliga

Serie A

Česká liga

NITRA. Futbalisti FC Nitra remizovali na domácom ihrisku s AS Trenčín 2:2 v sobotňajšom stretnutí 2. kola skupiny o udržanie v najvyššej slovenskej súťaži Fortuna lige. Skóre otvoril už v 9. minúte domáci Nemanja Sokolič, ale v závere prvého polčasu vyrovnal z pokutového kopu Hamza Čatakovič. V 60. minúte poslal domácich znovu do vedenia Frederik Bilovský, no vyrovnanie dosiahol v 79. minúte Jakub Paur. V závere nedokázal ani jeden tím strhnúť víťazstvo na svoju stranu a tak si Nitra s Trenčínom body rozdelili. Nitra je v tabuľke druhej šestky na druhom mieste, Trenčín je tretí. Futbalisti FK Senica remizovali na domácom ihrisku s FK Železiarne Podbrezová 0:0. Od úvodu stretnutia boli aktívnejší hostia, mali loptu viac na svojich kopačkách. Domácim hráčom chýbal väčší pohyb, aktivita a prevažne sa bránili. Po polhodine sa hra vyrovnala a postupne začali byť nebezpečnejší aj Seničania. Pekná akcia mohla skončil gólom v 34. minúte, kedy rýchly protiútok zakončil strelou z hranice šestnástky Castaňeda, no brankár Vantruba loptu vytlačil na rohový kop. Do druhého polčasu nastúpili Seničania aktívnejšie, začali sa viac hýbať a 25 minút boli lepším tímom. K dispozícií mali množstvo štandardných situácií, z ktorých však nedokázali prekonať Vantrubu. Ten sa vyznamenal pri strele Azankpa v 65. minúte, aj pri pokuse Ramireza. V 83. minúte mali Záhoráci možnosť na rozhodnutie, keď Azankpo vybojoval loptu s obrancami, dostal sa sám pred brankára, no namiesto prihrávky voľnému Ramirezovi zobral zodpovednosť na seba a brankár Vantruba mu jeho strelu vyrazil. Zápas sa tak skončil bezgólovou remízou. Futbalisti FC Spartak Trnava podľahli na Štadióne Antona Malatinského hráčom Zlatých Moraviec 0:1. Od začiatku sa hral vyrovnaný zápas s množstvom nepresností na oboch stranách. Gólový efekt nepriniesli ani dva priame kopy Ďubeka a ani dve centrované lopty Grendela do šestnástky. Priamou strelou na bránu neohrozilo v prvom polčase brankára ani jedno z mužstiev. V úvode druhého polčasu domáci zvýšili aktivitu a Depetris strelou z uhla vyskúšal brankára Chovana. V ďalšom priebehu futbalovejšie pôsobiaci ViOn udržiaval domácich na dištanc a nedovolil im ohroziť svoju bránu. Rozhodnutie prišlo v 88. minúte, keď po rohovom kope striedajúci Práznovský hlavou prekonal Boleka. Hostia tak získali veľmi dôležité tri body, naopak výkon Spartaka bol pre divákov veľkým sklamaním. Fortuna liga - 2. kolo nadstavbovej časti, skupina o udržanie sa: Góly: 9. Sokovič, 60. Bílovský - 37. Čatakovič (z 11 m), 79. Paur. Rozhodoval: Glova, ŽK: Vestenický, Šimončič - Yem, Lamine. FC Nitra: Pindroch - Charizopulos, Niba, Farkaš, Chovanec (46. Šurnovský) - Chobot (63. Machovec), Šimončič - Bilovský - Gatarič, Vestenický (69. Fábry), Sokovič AS Trenčín: Chudý - Zubairu, Yem, Kleščík, Paur - Roguljič (87. Kadák) - Slávik, Lamine (70. Umeh) - Laczkó (82. Sleegers), Čatakovič, Corryn Michal Ščasný, tréner Trnavy: "Gratulujem súperovi k víťazstvu. Nám zápas nevyšiel podľa predstáv, hráčom chýbala agresivita i kvalita. Súper bol lepší a zaslúžene vyhral. Len raz za zápas sme vystrelili na bránu, čo je žalostne málo." Karol Praženica, tréner ViOn-u: "Na zápas sme sa pripravovali dosť vážne. Po priaznivom výsledku v minulom kole so Senicou sme chceli v Trnave získať aspoň bod. Snažili sme sa neotvárať našu polovicu, chceli sme hrať na protiútoky a myslím si, že domácich sme do vážnejšej šance nepustili. V závere sa nám podarilo streliť gól a získať cenné tri body, ktoré nám môžu pomôcť k záchrane, čo je náš cieľ." Rozhodovali: Smolák - Somoláni, Galo - Očenáš, ŽK: Da Graca, Dubois, Petshi - Obročník, Olatunji, 757 divákov. Senica: Taborda - Dubois, Dias, Da Graca, Krč - Petshi, El Moudane (86. Klapan), Tesija (81. Zezinho) - Deretti (57. Azankpo), Ramirez - Castaňeda Podbrezová: Vantruba - Obročník, Oravec, Kiwior, Mojžiš - Viazanko, Štefánik (31. Fadairo) - Leško, Špyrka, Hlohovský (86. Podstavek) - Olatunji (76. Wiezik) Vladimír Veselý, tréner Podbrezovej: "V dnešnom zápase by vyhralo mužstvo, ktoré by skórovalo. Bol to zápas o jednom góle. Prvý polčas sme boli lepší a kombinačnejší. Domáci sa zamerali na rýchle protiútoky a štandardné situácie, majú na to vhodné typy hráčov. Začiatok druhého polčasu bol z našej strany dobrý, potom sme to začali hrať cez stred a nie cez kraje. Súper to zachytával, dostával sa do brejkov a štandardných situácií, v ktorých bol nebezpečný. My sme sa do vyloženej šance nedostali. Bod berieme." Ricardo Cheu, tréner Senice: "Nesúhlasím s kolegom. Je pravda, že Podbrezová bola v prvom polčase lepšia, ale iba úvodných tridsať minút. Následne sme kontrolovali prvý polčas my. Podbrezová si vypracovala v zápase jedinú šancu, náš brankár sa v druhom polčase nedotkol lopty. V druhom polčase chcel zvíťaziť iba jeden tím. Hru sme v strede poľa kontrolovali, vypracovali si viaceré šance, či už po štandardkách, alebo z hry po centroch Duboisa. Súhlasím, že dnes to bolo o jednom góle. Vyhrať sme si zaslúžili ale my. Som presvedčený, že sa v lige zachránime. Bojujeme a robíme pre to všetko, zaslúžime si to." Gól: 88. Práznovský Rozhodoval: Pavlík, ŽK: Grozdanovski, Orávik, Válovčan (všetci ViOn), 2390 divákov. FC Spartak Trnava: Bolek - Turňa, Abena, Janeška, Čonka - Pekár (61. Sloboda), Grendel - Markoski (61. Lovás), Yilmaz, Miesenböck - Depetris FC ViOn Zlaté Moravce: Chovan - Čögley, Asanovič, Kwin (67. Práznovský), Brašeň - Ľupták (85. Kafrlík) - Válovčan, Grozdanovski, Ďubek, Švec (58. Orávik) - Dočekal


Libra voči doláru klesla na takmer dvojročné minimum

Dolár posilnil aj oproti japonskému jenu.

NEW YORK. Britská libra v úvode utorkového obchodovania oproti doláru klesla o 0,3 percenta na 1,2450 USD/GBP, čiže na takmer dvojročné minimum. Stúpenec tvrdého brexitu totiž Boris Johnson zvíťazil v súboji o vedúcu pozíciu v britskej vládnej Konzervatívnej strane. Dolár posilnil aj oproti japonskému jenu, a to na 108,14 JPY/USD z pondelkovej úrovne 107,86 JPY/USD. Spoločná európska mena oslabila na 1,1180 USD/EUR z hodnoty 1,1209 USD/EUR.


Danko: Farmári by mali predložiť výhrady k zákonu o nájme pôdy

Jeden z farmárov povedal, že výsledok stretnutia s Andrejom Dankom je bezpredmetný.

BRATISLAVA. Protestujúci farmári by mali zosumarizovať výhrady k zákonu o nájme poľnohospodárskej pôdy. Mali by si vytvoriť stavovskú organizáciu, ktorá by bola partnerom pri rokovaniach. Ministerstvo pôdohospodárstva a rozvoja vidieka (MPRV) SR musí v najbližšom období vypracovať písomný odpočet splnenia požiadaviek z tzv. Košickej výzvy. Uviedol to vo štvrtok po stretnutí s farmármi predseda Národnej rady Andrej Danko (SNS). "Uznávam aj po dnešnom stretnutí, že zákon o nájme poľnohospodárskej pôdy nemusí byť dokonalý. Preto som poprosil a verejne vyzývam zástupcov malých farmárov, aby ešte raz zosumarizovali výhrady k zákonu o nájme poľnohospodárskej pôdy, ktorý bol schválený. Plne podporujem iniciatívu malých farmárov v tom, aby vytvorili svoju stavovskú organizáciu, ktorá bude vedieť konkurovať veľkým farmárskym celkom," priblížil šéf Národnej rady. Informoval, že po stretnutí kontaktoval šéfku agrorezortu Gabrielu Matečnú (SNS), ktorú požiadal, aby "písomne, jasne a striktne zaujala stanovisko vo vzťahu k pôdohospodárom, k ich Košickej výzve". "V najbližších hodinách alebo v najbližšom čase ministerstvo pôdohospodárstva zverejní, ktoré úlohy splnila vo vzťahu k týmto chlapom (farmárom), ktoré úlohy a v akom časovom horizonte budú splnené. Niektoré sú realizovateľné a už boli realizované a niektoré nie. Mám informácie aj o ústretovosti Generálnej prokuratúry pri riešení podvodov krížových dotácií. Ak chytíme jedného človeka, ktorý bude jasne a adresne stíhaný, tak pomôže to a vystraší to všetkých, ktorí sa naučili fungovať takýmto spôsobom," podčiarkol Danko. Podľa protestujúceho farmára a jedného z účastníkov rokovania u predsedu parlamentu Patrika Magdoška farmári plánujú naďalej pokračovať v proteste, a to až do dosiahnutia cieľa protestu, ktorým je podpis memoranda so zástupcami vládnej koalície. "Výsledok stretnutia s Andrejom Dankom je bezpredmetný, nemá nejaký vplyv na to, či budú protesty pokračovať alebo nie. Protesty budú pokračovať ďalej, nakoľko nebola snaha z jeho strany, aby sa zvolala Koaličná rada, čo sme my považovali za potrebné, aby bolo podpísané memorandum. Bol od nás požadovaný text tohto memoranda. My považujeme za správne, aby text memoranda vznikol z podkladov Košickej výzvy. Memorandum má koaličných partnerov zaviazať k tomu, aby sa uviedlo, ako a kedy budú riešené body, ktoré prinesú reformu slovenského poľnohospodárstva," doplnil Magdoško.


Rumunsko schválilo zákony, ktoré môžu skomplikovať boj proti korupcii

Verejní činitelia už viac nebudú musieť preukazovať svoj majetok.

BUKUREŠŤ. Rumunskí poslanci schválili zákony, ktoré oslabia úsilie Európskej únie zastaviť korupciu na najvyšších miestach. Zákon, ktorý nariaďoval poslancom preukazovať svoj majetok, zmenili poslanci v pomere hlasov 167 ku 70. Zároveň prijali nový zákon, ktorý zaväzuje sudcov a prokurátorov zaplatiť finančné odškodné za súdne chyby spravené "úmyselne alebo vážnou nedbanlivosťou". Podľa kritikov to môže spôsobiť, že sudcovia sa budú obávať vydať rozsudky či spustiť trestné stíhanie. Opoziční poslanci začali po schválení na protest pískať. Proti navrhovaným zmenám protestovali tisícky Rumunov, podľa ktorých bude po prijatí zákona zložitejšie trestať korupciu na najvyšších miestach.


Inflácia v Spojených štátoch sa v máji spomalila

Zotavenie cien potravín vykompenzovalo zlacnenie benzínu.

WASHINGTON. Inflácia v USA sa v máji spomalila. Zotavenie cien potravín totiž vykompenzovalo zlacnenie benzínu. Index spotrebiteľských cien medziročne stúpol o 1,8 % po náraste o 1,9 % v apríli, uviedlo to americké ministerstvo práce. Ekonómovia počítali so stagnáciou inflácie na 1,9 %. V medzimesačnom porovnaní sa spotrebiteľské ceny zvýšili o 0,1 % po + 0,3 %, pričom tento vývoj bol v súlade s očakávaniami ekonómov. Slabá inflácia môže zvýšiť tlak na americkú centrálnu banku (Fed), aby tento rok znížila úrokové sadzby a podporila ekonomiku, ktorá pociťuje negatívny vplyv obchodných spor. Bez započítania volatilných cien potravín a energií, spotrebiteľské ceny v máji medzimesačne vzrástli o 0,1 % už štvrtý mesiac po sebe. Takzvanú jadrovú infláciu pribrzdil prudký pokles cien starších osobných a nákladných áut, rovnako ako produktov zdravotnej starostlivosti. V medziročnom porovnaní si jadrový index spotrebiteľských cien v máji polepšil o 2 % po zvýšení o 2,1 % v predchádzajúcom mesiaci.


Internetový obchod mal porušiť daňové predpisy, škoda je vyše 700-tisíc eur

Podozrivú obchodnú činnosť vykonával e-shop približne štyri roky.

BRATISLAVA. Internetový obchod, ktorý sa špecializoval najmä na predaj elektroniky, je podozrivý z porušovania daňových predpisov v oblasti DPH. Colníci Kriminálneho úradu finančnej správy (KÚFS) zaistili v uplynulých dňoch účtovné doklady spoločnosti. Finančný únik na DPH predbežne vyčíslili na viac ako 700-tisíc eur. Informovala o tom hovorkyňa Finančného riaditeľstva SR Ivana Skokanová. "Colníci zaistili účtovnú dokumentáciu spoločnosti, pretože vzniklo podozrenie z nepriznávania dodaného tovaru zákazníkom na Slovensko, a tým aj nezaplatenia DPH. Išlo o zahraničný daňový subjekt, ktorý sa zaoberá zásielkovým predajom na území Slovenskej republiky prostredníctvom internetového obchodu. Ponúkal na predaj rozličné druhy tovaru, najmä elektroniku," uviedla Skokanová. Prostredníctvom vlastného internetového obchodu predával tento subjekt podľa colníkov tovar konečným spotrebiteľom. Na základe objednávok zákazníkov zo Slovenska pravdepodobne nepriznával všetky dodania tovarov a ani súvisiace platby od konečných spotrebiteľov. Podozrivú obchodnú činnosť realizoval približne štyri roky, počas ktorých bolo dodaných na daňové územie viac ako 46-tisíc zásielok. "Finančný únik na dani z pridanej hodnoty predstavuje sumu viac ako 700-tisíc eur. V prípade preukázania viny hrozí podozrivým osobám trest odňatia slobody na sedem až 12 rokov," dodala Skokanová.


STĹPČEK MATÚŠA KRČMÁRIKASobota sa už nemôže zopakovať. Ak sa brexit neposunie, škodí to všetkým
 Minúta po minúte
 Otázky a odpovede
Stĺpček
 Komentár
 Protest za referendum

Borisa Johnsona si za premiéra nevybralo ani stotisíc Britov, nikdy nemal väčšinu v parlamente, doteraz všetky hlasovania prehral. Cez víkend síce konal v súlade s literou zákona, no hneď potom konal proti jeho duchu, keď povedal, že posun odchodu vlastne nechce. Napriek výhradám však platí, že je jediným premiérom, ktorého Británia má, a pod jeho vedením krajina odchádza z Európskej únie. On bude ten, ktorý by už konečne mal nájsť riešenie na ukončenie súčasného odchodového marazmu. Degradácia diskusie na jedinú tému nepomáha politickému diskurzu ani na jednej strane Lamanšského prielivu. Únia má novú Komisiu s novými cieľmi, ktoré by mala riešiť, v Británii sa už roky vízie odkladajú na neurčito. Odchod bez dohody by bol škodlivý, ale ani nekonečné naťahovanie nie je riešením. Treba sa posunúť. Schváliť ponúknutú dohodu, zopakovať referendum, zrušiť brexit... Nech si Londýn povie, aby sa s tým dalo pracovať a konečne hovoriť o budúcich vzťahoch. Najhoršie by bolo, ak by sa obdoba sobotňajšieho plytvania časom naťahovala ešte ďalšie mesiace. Lebo za takýto brexit britskí občania naozaj nezahlasovali.


Žitňanská bude s Kaliňákom rokovať o fungovaní policajnej inšpekcie

BRATISLAVA. Ministerka spravodlivosti Lucia Žitňanská (Most-Híd) a minister vnútra Robert Kaliňák (Smer) sa osobne stretnú, aby sa pokúsili nájsť zhodu na nových pravidlách fungovania Inšpekčnej služby Ministerstva vnútra SR (tzv. policajnej inšpekcie). K úplnej dohode sa doteraz nepodarilo dospieť v rámci medzirezortnej pracovnej komisie. Osobnú schôdzku potvrdili ministri v stredu (27.9.) po zasadnutí vlády. Termín zatiaľ určený nebol. "Dostala som od pána ministra list, kde to vyzerá tak, že sa zhodujeme na novom spôsobe kreovania pozície nového policajného prezidenta. Budeme musieť ešte rokovať, pokiaľ ide o pozíciu inšpekcie," priblížila Žitňanská. Predpokladá, že stretnutie sa uskutoční v krátkom čase. "My sme napísali list ako odpoveď na návrh ministerky a v zásade sa chystáme si teraz sadnúť, aby sme si vyjasnili, v ktorých bodoch sa to nezhoduje," uviedol Kaliňák. Bodov nezhody nie je podľa neho veľa. "Myslím si, že ani nie sú výrazné," doplnil. Úlohu posilniť nezávislosť kontroly ozbrojených zborov si predsavzala súčasná vládna koalícia v programovom vyhlásení vlády. Jej splnenie dostalo na starosť ministerstvo vnútra, do komisie nominovalo svojho zástupcu ministerstvo spravodlivosti. Pôvodne avizovaný termín predloženia návrhu do polovice roku rezort vnútra nedodržal. Kaliňák v stredu avizoval, že tak učinia do konca roka. Ministerka Žitňanská predstavila v marci svoj návrh, jeho podstatou je, aby trestné činy príslušníkov všetkých ozbrojených zborov na Slovensku prešetrovala jedna spoločná inšpekcia. Navrhuje samostatný útvar na Generálnej prokuratúre (GP) s vyšetrovacou právomocou. Minimálne by sa podľa nej mala spojiť policajná inšpekcia s inšpekciou prešetrujúcou prehrešky príslušníkov Zväzu väzenskej a justičnej stráže (ZVJS). Situáciu vo vlastnom rezorte totiž ministerka vníma ešte horšie ako v rezorte ministerstva vnútra, kde je policajná inšpekcia podriadená ministrovi, čo je predmetom permanentnej kritiky. V čase jej predchodcu bol odbor väzenstva na ministerstve, ktorý tieto veci zabezpečoval, presunutý priamo pod ZVJS. Zbor tak dnes de facto prešetruje sám seba. Kaliňák takýto model odmieta, čo potvrdil aj v stredu. "Ak by mali prokurátori vyšetrovacie právomoci, nič by nevyšetrili," vysvetlil. Je presvedčený, že prechod inšpekcie pod Generálnu prokuratúru sa ani technicky nedá zrealizovať a odporuje nastaveniu trestného zákonodarstva. GP podľa Kaliňáka nemá k dispozícii potrebné prostriedky. "Viac ako 100 policajtov býva ročne obvinených a obžalovaných, z čoho polovička prípadov je na základe operatívnej práce inšpekcie - na základe vlastného zistenia operatívnych pracovníkov," ozrejmil s tým, že prokuratúra takouto "kriminálkou" nedisponuje. Minister presadzuje, aby dozor nad trestným stíhaním policajtov viedla osobitná zložka prokuratúry, aby bol parlamentný výbor pre obranu a bezpečnosť odvolacím orgánom voči podnetom občanov a aby každé zastavujúce uznesenie v prípade stíhania policajtov bolo povinne preskúmané prokuratúrou. "Zvýši sa transparentnosť aj kontrola akéhokoľvek uznesenia, aby sa nestalo, že nejaká vec by bola zametená pod koberec," argumentuje.


Trumpovi sa bude film Sedem statočných páčiť. Ale nepochopí ho

Herec Ethan Hawke vysvetľuje, prečo má hlavnú úlohu v očakávanom filme černoch.

SAN SEBASTIAN. Ethan Hawke má takú tóriu, že každý film je dobrý, ak sa mu nechá dostatočne dlhý čas. Sám už hral v takých, ktoré boli totálnymi prepadákmi, keď prišli do kina. Ledva sa z nich vtedy pozviechal, ale potom sa po rokoch dopočul, že niekto by z nich chcel urobiť remake. “Treba len dlho žiť a všetkého sa dočkáte, hovoril na festivale v San Sebastiane, kam prišiel predstaviť novú verziu legendárneho westernu Sedem statočných. To už vedel, že oslavné recenzie naň kritici nenapíšu. Režisér filmu Antoine Fuqua je veľkým milovníkom žánru a poriadne si premyslel, ako ho nanovo spracovať. Jeho obrazy sú prejavom modernej kinematografie aj nesporného filmového majstrovstva. Aj tak však filmu, pod ktorý sa podpísal, chýba napätie a správny rytmus. Dve tretiny z celkového času vyzerajú len ako expozícia k záverečnej akčnej scéne, kde sa siedmi statoční postavia bande gangstrov, ktorí v duchu divokého západu terorizujú dedinu statočných a bohabojných farmárov. Ethan Hawke sa nemôže sťažovať, dostal asi tú najzaujímavejšiu úlohu. Hrá muža, čo cíti svoju skorú smrť - pred fatálnym súbojom utečie, ale nakoniec sa vráti. Nie náhodou ju dostal. “Najviac zo všetkého sa bojím smrti, v žiadnom prípade nechcem zomrieť,” hovoril v San Sebastiane. V starej verzii z roku 1960 mal obdobnú postavu Brad Dexter. Špecifické na novom spracovaní je, že skupina mužov najatých na obranu dediny (nezabudnime, že s ťažkou kriminálnou minulosťou) je teraz mimoriadne etnicky pestrá. Jeden je Mexičan, jeden Kórejčan, jeden Indián. “Je to lepšie, ako keď v pôvodnom filme dali Elimu Wallachovi make-up, aby mohol hrať mexického zločinca,” hovorí Hawke. Príbehu samotný to  veľmi neobohacuje, táto forma pokrvného bratstva skôr len nahrádza idealizmus, ktorý bol v starom príbehu viditeľnejší ako teraz. Hawkovi sa však páči idea, že režisér Fuqua nijako nevysvetľuje, prečo sa pre takú rasovú pestrosť rozhodol, a že v tomto filme nie je vlastne o rasizme žiadna zmienka. Ani dialógy v sebe nenesú stopu po násilí a neznášanlivosti tohto typu. "Každý správny western je taký,” hovorí. "Jeho téma zostáva nevyslovená, skrytá v podtexte.” A že v úlohe hlavného statočného je Denzel Washington – černoch, považuje za obzvlášť vydarený a premyslený dramaturgický prvok. "Viete, keď do saloonu vstúpi Clint Eastwood a všetci zmeravejú, je divákom celkom jasné prečo. Pretože je to čertovsky nebezpečný súper,” vysvetľuje. "Keď však vstúpi do saloonu Denzel, nik si nemôže byť istý, prečo to zrazu vyvolalo také napäte ticho.” Na Siedmich statočnáých pracoval Ethan Hawke s kamarátmi. Aj Denzel ním je, aj Antoin Fuqua, s ktorým kedysi nakrútil kinohit The Training Day. S nimi sa oplatilo ísť do rizika, že sa naňho zosype kritika. Obhájiť zmysel remaku sa zdalo v tomto prípade nemožné, toho si bol vedomý. Pretože k  pôvodnému filmu má vzťah už viacero generácií divákov, a bojovať s pekným vzťahom, to je ozaj ťažké. Pripomína však, že aj film Johna Sturgesa mal spočiatku zlé recenzie a keď v roku 1960 prišiel do kín, všetci ho porovnávali so Siedmimi samurajmi Akiru Kurosawu, ktorého zas vykradol on. "Ani Siedmi samuraji neboli originálnym pribehom,” hovorí. "Bol to len klasický mýtus, legenda, z ktorej vychádzalo po stáročia množstvo podobných príbehov. Skupina ľudí sa spojí, aby sa postavili proti systému. Samuraj v japončine pochádza zo slova slúžiť. Aj v pôvodnom filme, aj v tom našom našla skupina kriminálnikov zmysel svojho života v tom, že poslúžia dobrej veci – v boji proti chamtivosti." Do našich kín vstupujú Siedmi statoční 22. septembra, o deň skôr ako v Spojených štátoch. Ethank Hawke si myslí, že aj Donaldovi Trumpovi by sa taký film páčil, veď je o kovbojoch  a ich súboji medzi dobrom a zlom, len to má jeden problém. "Asi by nepochopil, že on v ňom reprezentuje chlapíka, ktorého si všetci želajú zničiť."   Tento text ste mohli čítať vďaka tomu, že platíte za obsah. Vážime si to.


Bojovníci z Islamského štátu sa pomaly presúvajú zo Sýrie do Iraku

Islamisti sa stávajú v Iraku bezpečnostnou hrozbou.

BAGDAD. Bojovníci Islamského štátu (IS), ktorým aktuálne hrozí porážka v Sýrii, prekračujú hranice do Iraku a stávajú sa tam bezpečnostnou hrozbou. Informovala o tom v piatok agentúra AP s odvolaním sa na nemenovaných predstaviteľov americkej armády a irackých tajných služieb. Stovky - pravdepodobne viac než 1000 - bojovníkov prekročili za posledných šesť mesiacov otvorenú púštnu hranicu a postavili sa na odpor voči rozsiahlej vojenskej operácii amerických, kurdských a spojeneckých síl, ktoré majú zničiť pozostatky džihádistického Islamského štátu vo východnej Sýrii. Náznaky, že táto teroristická organizácia sa pomaly infiltruje na iracké územie, sú však jasné. Dokazujú to únosy, vraždy i prepady na cestách zamerané na zastrašovanie miestneho obyvateľstva, konštatuje AP.


Ženy v europarlamente mali sexuálne obťažovať, poslankyne reagovali

Svedkyne opísali svoje skúsenosti s niektorými europoslancami.

BRUSEL. Dve europoslankyne z politickej frakcie Zelených v pondelok zareagovali na správy viacerých médií o údajnom sexuálnom obťažovaní žien, ku ktorému má dochádzať na pracoviskách Európskeho parlamentu (EP). Upozornili, že k obťažovaniu nesmie dochádzať na žiadnom pracovisku a vyzvali postihnuté ženy, aby sa prihlásili a umožnili vyšetrovanie. Nemecká poslankyňa Terry Reintkeová a rakúska poslankyňa Monika Vanová, obe zo skupiny Zelení/Európska slobodná aliancia (EFA), zareagovali na článok, ktorý 22. októbra vyšiel v britskom denníku The Times a ktorý následne prebralo viacero britských publikácií. Článok s odvolaním sa na svedectvá najmenej 12 nemenovaných zamestnankýň, asistentiek či stážistiek europarlamentu, sa zameriaval na údajne rozšírený problém sexuálneho obťažovania, ku ktorému má dochádzať na pôde EP. Svedkyne opísali svoje skúsenosti s niektorými europoslancami z nevhodného správania v podobe neslušných návrhov, obchytkávania, prenasledovania či vystavovaniu sexuálnym scénam, pričom "páchateľmi" mali byť aj vplyvní poslanci naprieč celým politickým spektrom v EP, vrátane bývalých ministrov. Svedkyne tiež priznali, že mali strach takéto útoky nahlásiť pre obavy, že prídu o svoje miesto. Neželali si ani priamu konfrontáciu s páchateľmi, lebo by im to mohlo zničiť pracovnú kariéru. Reintkeová, ktorá je koordinátorkou Výboru EP pre práva žien a rodovú rovnosť (FEMM) upozornila, že sexuálne obťažovanie žien na pracoviskách je neprípustné. "Toto je strašné zneužitie moci. Plne podporujeme ženy, ktoré urobili odvážny krok a zverejnili svoje skúsenosti. Chcem povzbudiť všetky ženy, ktoré boli tomu vystavené, aby sa obrátili na parlamentný výbor pre boj proti obťažovaniu, aby mohli byť prijaté opatrenia na to, aby sme pohlavné obťažovanie odstránili z Európskeho parlamentu," uviedla poslankyňa v správe pre médiá, ktorá vyšla v deň, keď v Štrasburgu začína druhé októbrové plenárne zasadnutie europarlamentu. Poslankyňa Vanová, ktorá je náhradníčkou výboru FEMM dodala, že každý prípad sexuálneho obťažovania sa musí vyšetrovať bez ohľadu na to, kto bol doň zapojený. "Tieto svedectvá musia slúžiť ako výzva na prebudenie, že prístup inštitúcií EÚ k rodovej rovnosti nie je dostatočný." uviedla. Pripomenula, že doteraz sa ani iné kľúčové medzníky ohľadom "politiky žien" neuskutočnili, ako napríklad kvóty pre zastúpenie žien v dozorných radách veľkých podnikov. "Ak Európska únia pristupuje vážne k téme rodovej rovnosti, musí zabezpečiť, aby jej vlastné inštitúcie robili oveľa lepšiu prácu," upozornila Vanová.


Koncept BMW M8 vzbudzuje rešpekt už z diaľky. Luxus vymenil za adrenalín

Ostrá verzia M je prísľubom rýchlej vlajkovej lodi BMW.

ŽENEVA. Slovné spojenie "športová limuzína" nám dlhé roky nedávalo príliš zmysel. Buď ste mali klasickú limuzínu, síce s poriadnym motorom, ale konzervatívnym dizajnom alebo malý športiak s karosériou kupé. O tom, že spojiť tieto dve kategórie do jedného auta nie je zlý nápad nás v Ženeve presvedčilo BMW s konceptom M8 Gran Coupe. Nebudeme sa tváriť, že športové limuzíny sú novinkou na trhu. Skratka GT, teda z talianskeho gran turismo sa stala populárna už v 50. rokoch a označovala výkonné autá, s ktorými sa pohodlne zdolávali aj dlhé vzdialenosti. Dlhoročnú tradíciu má napríklad Maserati Quatroporte, ale už osem rokov je tu aj veľké Porsche Panamera. Po novom Mercedese AMG GT 4-door sa pridá aj BMW s oprášením modelového radu 8. O návrate veľkého kupé hovorí BMW už dlhšie, preto boli naše očakávania v Ženeve veľké a rozhodne sme neostali sklamaní, hoci na sériovú verziu si ešte musíme počkať. Koncept M8 Gran Coupe je impozantným stelesnením športovej M divízie. "Auto sme navrhli tak, aby provokovalo a polarizovalo, emocionálne s vami pohlo," povedal šéfdizajnér divízie BMW i a BMW M Domagoj Dukec. "S týmto autom cielime na ľudí, ktorí hľadajú niečo nevšedné a chcú vystúpiť z radu. V tomto prípade BMW M posunulo luxus von zo svojej komfortnej zóny," dodal Dukec. Koncept v zelenej farbe Salvéve na prvý pohľad zaujme veľkými nasávacími otvormi v prednom nárazníku, aj úzkymi žltými svetlami, ktoré autu dodávajú dramatický výraz. Celkovú impozantnosť navodzuje dlhá kapota aj rázvor kolies. Dizajn BMW M8 Gran Coupe Concept už nemá mať ďaleko od produkčnej verzie, ktorá príde v druhej polovici budúceho roka. Automobilka zatiaľ neprezradila technické parametre a neznáma ostáva aj podoba interiéru. Pod kapotou sa zrejme objaví vidlicový osemvalec s výkonom okolo 600 koní, ktorý štvordverovému kupé prepožičia BMW M5.


Danko si pýta viac vplyvu. Nerobí to prvýkrát

Snaha posilniť svoje pozície nemusí podľa politológa šéfovi SNS vyjsť. Jeho partneri by ho mohli obísť

BRATISLAVA. Stabilita, ktorú pred voľbami sľuboval premiér Robert Fico ako najväčšiu výhodu vlády Smeru, sa stáva hlavnou slabinou súčasnej vládnej koalície. Po tom, čo šéf SNS Andrej Danko v pondelok vypovedal koaličnú zmluvu, sa totiž už rok a pol po voľbách začína hovoriť o obmene ministrov, zmene rozloženia síl pri riadení štátu, ale aj o predčasných voľbách. Aj keď tie sú podľa analytikov nateraz málo pravdepodobné, koalíciu súčasná kríza zrejme výrazne poznačí. „Je to príznak toho, že v koalícii došlo ku konfliktu, ktorý je reakciou na niečo, o čom my zatiaľ nevieme,“ zhrnul politický komentátor týždenníka Trend Marián Leško. Práve spôsob vyriešenia konfliktu podľa neho ukáže, či bude vládna koalícia viac podľa predstáv Danka, alebo Fica. Šéf SNS totiž zrejme bude chcieť tlačiť na to, aby svoje pozície posilnil a zároveň aby takto prekryl škandál s eurofondmi na ministerstve školstva vedenom jeho nominantom Petrom Plavčanom. „Danko zjavne nechce dopustiť, aby bol jediným, kto na konflikt doplatí tým, že z vlády odíde jeho človek,“ dodal Leško. Jednostranným vypovedaním koaličnej zmluvy, ku ktorému došlo prvý raz v ére samostatného Slovenska, pritom SNS väčšinu analytikov aj politikov prekvapila. Je znakom toho, že Danko je neskúsený amatér, myslí si politológ Grigorij Mesežnikov. „Odštartoval vývoj, ktorý si nedokážeme predstaviť, kam vyústi," vysvetlil politológ. Či Smer a Most pristúpia na takúto hru, ktorá by mala posilniť SNS, podľa neho nie je isté. „Danko nie je najsilnejší hráč vo vládnej koalícii. Jeho strana, navyše, teraz spôsobuje veľké problémy koaličnému vládnutiu,“ dodal Mesežnikov. Možné tak podľa neho je aj to, že by Smer s Mostom našli formalizovanú podporu medzi opozičnými politikmi a vo vládnutí pokračovali sami, ale aj to, že by na miestach ministrov nechala nominantov SNS a v parlamente by hľadala podporu napríklad medzi odídencami zo Siete. Z ústavného hľadiska neznamená odstúpenie od zmluvy medzi stranami žiadny zásadný krok ani to nespúšťa ďalšie procesy. Dosahy by teda mali byť len politické. O čo v celom konflikte ide, ja navonok málo jasné. V oficiálnom oznámení o odstúpení od zmluvy Danko priamo nepovedal, čo presne mu na súčasnom fungovaní koalície prekáža. Dôvodom podľa neho je „absolútna nevyhnutnosť znovunastavenia pravidiel v koalícii, nová úpravu pomerov a vzťahov a stanovenie absolútne nových priorít“. Podobne neurčito sa vyjadrujú aj poslanci SNS. Hovoria najmä o reakcii na nazbierané problémy či chybnú komunikáciu, v rámci ktorej sa na Úrade vlády podľa Jaroslava Pašku (SNS) aj „udialo niečo poza chrbát SNS“. Zvyšok koalície však takýto postoj prekvapil. Väčšina poslancov Smeru a Mosta sa o probléme vo vláde dozvedela z médií, ktoré Danko informoval tlačovým vyhlásením. Komentovať ho preto nechceli. Fico na utorok zvolal mimoriadnu koaličnú radu, na ktorej by sa malo dohodnúť čo ďalej. „Očakáva, že predseda SNS vysvetlí partnerom absurdný krok Slovenskej národnej strany, ktorý nevnáša do spoločnosti pokoj a stabilitu,“ tlmočila Ficove slová jeho hovorkyňa Beatrice Szabóová. Ešte v pondelok večer zasadlo aj predsedníctvo Mosta-Hídu, ktoré sa dohadovalo, ako sa postaviť k Dankovým požiadavkám. Už vopred vyhlásilo, že Dankov krok oslabí dôveru voličov, ale aj koaličných partnerov. Prezident Andrej Kiska ostáva v celom konflikte bokom. S Dankom hovoril až po tom, čo sa o vypovedaní koaličnej zmluvy dozvedela verejnosť. Cez hovorcu neskôr odkázal, že je vecou lídrov vládnych strán, aby si situáciu vydiskutovali. Aj keď súčasná koalícia má za sebou len necelý rok a pol vládnutia, riadila sa už druhou koaličnou zmluvou. Dokument sa menil vlani po odchode Siete z vlády. Zároveň nejde ani o prvý konflikt, ktorý vznikol kvôli šéfovi SNS. Ten si len minulý mesiac musel vysvetľovať nedorozumenia s Ficom po tom, čo sa pochytili pre oslavy Cyrila a Metoda na Devíne. Danko vtedy nakázal svojim ministrom, aby nešli na rokovanie vlády, ktoré následne museli zrušiť. Podobne na seba Danko upozornil aj počas minulého leta. Predčasne odišiel z koaličnej rady pre nesúhlas SNS so zvyšovaním koncesionárskych poplatkov, s ktorým prišiel minister kultúry Marek Maďarič. Vyhrážky zvolila SNS aj pri energetike, keď začiatkom roka vyhlasovala, že ak Smer nedá do poriadku ceny energií, radšej nebude súčasťou koalície. Súčasné postoje SNS interpretujú viacerí politici vrátane expremiérky Ivety Radičovej najmä ako snahu prekryť problémy s eurofondmi na výskum. O tie sa zaujíma už aj Brusel, pričom ich začal prešetrovať priamo Európsky úrad pre boj proti podvodom. Opozičná poslankyňa Veronika Remišová (OĽaNO-NOVA) upozornila na to, že Európska komisia už dokonca pozastavila platby v štyroch výzvach na ministerstve školstva a rezortu nateraz zakázala podpisovať nové zmluvy s prijímateľmi dotácií.


Na križovatke Triblavina sa začne opäť pracovať v auguste, výstavbu zabrzdili námietky aktivistov

Minister dopravy  Érsek vyzval aktivistov, aby prestali brzdiť výstavbu križovatky.

BRATISLAVA. Oživenie výstavby na križovatke Triblavina na diaľnici D1 pri Bratislava sa pre ďalšie námietky posúva na august tohto roka. Na štvrtkovej tlačovej konferencii priamo na mieste stavby o tom informoval minister dopravy Árpád Érsek (Most-Híd). Výstavba križovatky Triblavina sa oficiálne začala v apríli 2015 a dokončená mala byť v apríli 2017. Hlavné práce na projekte však stoja pre námietky. Aj v súčasnosti podalo podľa ministerstva dopravy Občianske združenie Triblavina a Združenie domových samospráv rozklad voči predĺženiu platnosti územného rozhodnutia napojenia križovatky na cestu prvej triedy. Rezort dopravy predpokladá, že práce na križovatke by mohli pokračovať v lete a trvať do roku 2020, prípadne 2021. Minister dopravy a výstavby Arpád Érsek na stavenisku križovatky Triblavina vo štvrtok upozornil, že stavby napádajú Občianske združenie Triblavina a predseda Združenia domových samospráv v Bratislave Marcel Slávik. "Je to veľmi zlé, lebo tu meškáme tri mesiace a túto križovatku, ktorá je v ďalšom odvolacom procese, môžeme začať stavať až v auguste. Vyzývam Občianske združenie Triblavina a tých, ktorí nemajú nič iné na práci, len aby sa odvolávali, aby s tým prestali," povedal Érsek. Ak v tom budú pokračovať, budú mať podľa neho hlavnú zodpovednosť za to, že stotisíc ľudí z okolia sa nedostane na čas do práce a ešte to bude niekoľko rokov trvať.Spomínaní aktivisti podľa ministra takto brzdia aj výstavbu úsekov D4 a R7 v rámci PPP projektu. "Nevieme to urýchliť, každý má právo sa odvolať. Ani zmenou zákona to nevieme spraviť, lebo je to európska legislatíva. Nie je to dôvod na vylúčenie občanov, ktorí sa odvolávajú, ale chceme komunikovať s občanmi, ktorí vedia čo chcú," povedal Érsek. "Chceme, aby sa cesty budovali v rámci zákonov, ale to, čo už robia tieto občianske združenia, aktivisti, už presahuje všetky rámce," vyhlásil minister s tým, že každý mesiac prác stojí peniaze. Ministra prišli podporiť aj predstavitelia Bratislavského samosprávneho kraja (BSK), ako aj obcí a miest z Regionálneho združenia Podunajsko. Konanie Občianskeho združenia Triblavina, ktoré spolu s 37 fyzickými, resp. právnickými osobami podalo námietky voči žiadosti Národnej diaľničnej spoločnosti, a. s. (NDS) o povolenie zmeny stavby križovatky Triblavina ešte vlani v auguste, podľa ministerstva dopravy spôsobilo predĺženie lehoty výstavby o tri roky. Občianske združenie Triblavina tvrdí, že sa v prípade križovatky Triblavina rozhodlo v neprospech občanov. Diaľnica sa má totiž budovať ako štvorpruhová, bez kolektorov. Pôvodne sa mala stavať s troma pruhmi a súbežnými kolektormi. Národná diaľničná spoločnosť však argumentuje, že zmenu stavby križovatky si vyžiadala nevyhnutná potreba rozšírenia diaľnice z troch na štyri pruhy pre nárast intenzity dopravy. Práce na križovatke Triblavina začali v roku 2015, mali trvať do roku 2017, no pre námietky aktivistov boli pozastavené. Zmluvná cena výstavby križovatky je 19,8 miliónov eur bez dane z pridanej hodnoty (23,7 mil. eur vrátane DPH), zhotoviteľom je spoločnosť Porr, s. r. o. Občianske združenie Triblavina a Združenie domových samospráv podali v marci tohto roku rozklady aj proti predĺženiu platnosti územného rozhodnutia pre výstavbu napojenia križovatky Triblavina na cestu prvej triedy I/61. To má vplyv na prípravu rozšírenia tejto cesty medzi Bratislavou a Sencom, ak nebude platné územné rozhodnutie, bude potrebné nové posúdenie vplyvov na životné prostredie (EIA) pre túto stavbu. Aktivisti OZ Triblavina mali vlani viaceré výhrady aj v súvislosti s prípravou na rozšírenie D1 v úseku Bratislava - Triblavina Na obnovu prác na križovatke Triblavina na diaľnici D1 a nebrzdenie jej výstavbe námietkami a odvolávaním apelovali aj predseda Bratislavského samosprávneho kraja Juraj Droba a starostovia obcí z regiónu. "Bratislavský samosprávny kraj bude podporovať čím skoršiu výstavbu križovatky Triblavina, ale s tým, že nechávame stále územnú rezervu na výstavbu takzvaných kolektorov," zdôraznil Droba na tlačovej konferencii na mieste výstavby križovatky. Kolektory sú súbežné cesty, ktoré by viedli popri diaľnici a po ich výstavbe volá Občianske združenie Triblavina. "Ja to vnímam tak, že vybudovanie križovatky Triblavina je nevyhnutnosť, kolektory sú niečo, čo môžeme mať potom neskôr," dodal Droba. Na obsluhu územia je tak podľa jeho slov v prvom rade potrebné dobudovať križovatku Triblavina. "Nikto nevylučuje kolektory do budúcnosti, preto nechávame priestorovú rezervu," uviedol. Ich výstavba by sa podľa Drobu mohla v budúcnosti financovať napríklad cez projekty verejno-súkromného partnerstva (PPP projekty). Droba zároveň vysvetlil, že pre kraj je križovatka Triblavina dôležitá, aby sa mohol posunúť plán kraja vo výstavbe obchvatu Grobov. Prepojenie by v prvej fáze začínalo z križovatky Triblavina a išlo by až po Grinavu pred Pezinkom. "Bratislavský samosprávny kraj má v rozpočte na to 500.000 eur na projektovú dokumentáciu," vyčíslil Droba. Ďalších 10 miliónov eur, ktoré táto cesta bude stáť, chce kraj čerpať z eurofondov, z Integrovaného regionálneho operačného programu. V druhej fáze má tento obchvat pokračovať až na Modru. "Tam je to zatiaľ vyčíslené asi na 35 miliónov eur a tie plánujeme čerpať z dlhodobého úveru z Európskej investičnej banky," doplnil predseda Bratislavského samosprávneho kraja . Na výstavbu križovatky Triblavina apelovala aj podpredsedníčka Bratislavského samosprávneho kraja Alžbeta Ožvaldová. "Táto akcia nie je o tom, že sme prišli proti niekomu bojovať, my sme prišli podporiť niečo, čo je veľmi potrebné," zdôraznila. Dôležité je totiž podľa nej, aby ľudia nestávali v každodenných zápchach. K výzve sa pridalo aj Bratislavského samosprávneho kraja regionálneho združenia Podunajsko.